Anak muda bawa gelombang rakyat 12 Ogos ini : Annuar

Pengerusi Muafakat Nasional, Tan Sri Annuar Musa membayangkan bakal berlaku kebangkitan gelombang rakyat dalam kalangan oleh anak muda pada Pilihan Raya (PRN), 12 Ogos ini.

Katanya, negara bakal menyaksikan rakyat yang keluar mengundi pada hari itu untuk menghukum pihak yang dakwanya menipu mandat rakyat.

“Pilihan raya negeri 12 Ogos (ini), bulan Merdeka bakal menyaksikan pengundi keluar untuk menghukum mereka yang menipu mandat rakyat.

“Pengundi, terutama anak muda yang sebelum ini mereka tuduh disogok dan kononnya tidak berpendidikan, tidak matang akan tampil dalam gelombang besar akan memeranjatkan mereka yang menipu mandat rakyat.

“Sesungguhnya hanya rakyat yang mampu mengajar mereka yang selama ini penuh tipu muslihat untuk berkuasa..Gelombang Rakyat adalah ‘real’. Anda boleh tipu orang kadang-kadang, anda boleh tipu sebahagian orang selalu tetapi sudah tentu anda tidak boleh tipu semua orang selalu,” katanya, lapor MalaysiaGazette.

Selepas PRU-15 lalu, Menteri Dalam Negeri, Datuk Seri Saifuddin Nasution Ismail dilaporkan melabel golongan muda yang mengundi Perikatan Nasional (PN) sebagai tidak mempunyai pendidikan tinggi dan tiada pendapatan tetap.

Beliau yang juga Ketua Setiausaha PH mendakwa perkara itu dibuktikan melalui dapatan kajian yang dilakukan oleh PH selepas PRU-15, November tahun lalu.

Beliau berkata, pengundi muda yang berpendapatan stabil dan berpendidikan lebih tinggi cenderung menyokong gabungan diterajui Datuk Seri Anwar Ibrahim.


Kilang pemasangan Porsche pertama Malaysia dilancar di Kedah

Pembukaan kilang pemasangan tempatan untuk Porsche di sini merupakan satu lagi kejayaan bagi Kedah dalam menarik pelaburan asing untuk sektor automotif di negeri ini, titah Raja Muda Kedah Tengku Sarafudin Badlishah Sultan Sallehuddin.

Baginda tertitah, kehadiran syarikat itu dan kewujudan industri lain yang terdapat di Kulim menunjukkan Kedah telah menjadi pilihan kepada pelabur dan ia boleh diperkembangkan lagi, menurut laporan Bernama.

“Kedah juga adalah hab pemasangan tempatan untuk jenama terkemuka automatif dunia sejak beberapa dekad lalu. Bermula dengan industri pemasangan motosikal di Gurun, Kedah terus berkembang dengan menjadi lokasi pilihan untuk jenama besar seperti BMW, KIA, Mazda dan beberapa jenama lain.

“Potensi dan kebolehan rakyat Kedah sememangnya telah dibentuk serta diperkembangkan dan kini ia dikenali oleh pemain industri automatif, baik yang dekat mahupun yang jauh,” titah baginda semasa melancarkan ‘Kilang Pemasangan Tempatan untuk Porsche’ di sini hari ini.

Raja Muda bertitah kilang pemasangan itu menandakan titik perubahan dalam trajektori pertumbuhan Kedah dan mewujudkan peluang ekonomi yang besar kepada masyarakat setempat, menghasilkan kesan rama-rama yang akan memberi manfaat kepada negeri ini.

Selain itu, Tengku Sarafudin Badlishah bertitah pembukaan kemudahan pemasangan baharu tersebut meletakkan Malaysia di dalam peta, dengan pengiktirafan bakat teknikal tempatan, yang pastinya bertaraf dunia pada hari ini.

“Adalah menjadi harapan beta bahawa ini akan menjadi pemangkin kepada peluang potensi lain ketika kita memacu Kedah ke tahap yang lebih tinggi. Ternyata kerjasama antara Sime Darby dan Porsche AG akan memberi kesan yang positif kepada Kedah,” titah baginda.

Majlis pelancaran itu turut dihadiri Menteri Besar Kedah Datuk Seri Muhammad Sanusi Md Nor serta pengurusan tertinggi Sime Darby Bhd dan Porsche.


Syed Saddiq arah RM1j diagih sehari selepas SPRM geledah rumah: Saksi

Mahkamah Tinggi hari ini diberitahu bahawa Syed Saddiq Syed Abdul Rahman telah mengarahkan wang RM1 juta yang dikeluarkan daripada akaun sayap pemuda Bersatu, Armada, diagihkan dalam kalangan Exconya, sehari selepas Suruhanjaya Pencegahan Rasuah Malaysia (SPRM) menyiasat dan menggeledah kediaman Ahli Parlimen Muar itu di Petaling Jaya pada 31 Mac 2020.

Pegawai penyiasat SPRM Mohd Syahmeizy Sulong, 37, berkata wang yang dikeluarkan dari bank pada 6 Mac 2020 berada dalam kawalan Rafiq Hakim Razali, yang ketika itu Penolong Bendahari Armada, Parti Pribumi Bersatu Malaysia dan tiada transaksi dibuat dalam tempoh berkenaan sebelum ia diagihkan pada 1 April 2020.

“Wang itu disimpan di rumah Rafiq Hakim sebelum ia diagihkan kepada kepada Ketua Penerangan Pemuda Bersatu Wilayah Persekutuan Muhammad Daniel Kusari dan Muhammad Naqib Ab Rahim yang ketika itu ahli Bersatu,” katanya.

Dia berkata demikian ketika pemeriksaan utama oleh Timbalan Pendakwa Raya Muhammad Asyraf Mohamed Tahir pada perbicaraan kes Syed Saddiq yang berdepan empat pertuduhan pecah amanah jenayah (CBT) dan pengubahan wang haram.

Disoal Muhammad Asyraf apa yang menyebabkan wang RM1 juta itu tiba-tiba diagihkan kepada Muhammad Daniel dan Muhammad Naqib, saksi menjawab: Wang diagihkan selepas pihak SPRM mula siasat dan geledah rumah YB Syed Saddiq pada 31 Mac 2020.

Mohd Syahmeizy, yang menyiasat kes penyelewengan dana Armada dihadapi Syed Saddiq berkata berdasarkan keterangan saksi yang dirakam, duit itu dikeluarkan oleh dua pemegang amanah Armada, Rafiq Hakim dan Ahmad Redzuan Mohamed Shafi, yang ketika itu Penolong Setiausaha Armada atas arahan Syed Saddiq.

Menurut Penguasa Kanan SPRM itu, cek pengeluaran wang berkenaan ditandatangani oleh Rafiq Hakim dan Ahmad Redzuan kerana Syed Saddiq tidak mempunyai masa untuk pergi ke bank selain tandatangannya sering berubah.

Saksi pendakwaan ke-25 itu berkata siasatannya juga mendapati, pada 31 Mac 2020, tertuduh telah menghubungi Rafiq Hakim dan arahkannya untuk ‘clear’ wang yang disimpan di rumah Rafiq Hakim kerana tertuduh risau wang itu akan dijumpai dan disita oleh pihak SPRM.

Kepada soalan Muhammad Asyraf, saksi berkata pihak SPRM menggeledah rumah Syed Saddiq pada hari berkenaan (31 Mac) susulan siasatan dijalankan oleh seorang lagi pegawai penyiasat, Muhamad Khairi Muhamad Rodi untuk menyiasat kehilangan wang berjumlah RM250,000 di rumah ahli politik tersebut.

Menurut Mohd Syahmeizy, daripada RM1 juta itu, wang berjumlah RM650,000 diagihkan kepada Muhammad Daniel manakala RM250,000 kepada Muhammad Naqib.

Bagaimanapun, saksi berkata pihak SPRM hanya menemukan wang berjumlah RM425,537 daripada Muhammad Daniel dan menyita wang berkenaan.

Disoal Muhammad Asyraf di mana baki wang itu, saksi menjawab: Hasil keterangan Muhammad Daniel, baki wang telah diagihkan kepada ketua bahagian dan ahli-ahli Armada.

Terdahulu, Mohd Syahmeizy berkata terdapat perbincangan melibatkan Syed Saddiq, Rafiq Hakim dan Ahmad Redzuan pada awal Mac 2020 dan keterangan saksi menyatakan Syed Saddiq amat risau pergolakan yang berlaku selepas ‘Langkah Sheraton’.

“Oleh itu, YB Syed Saddiq tanya Rafiq Hakim berapa wang yang ada dalam akaun Armada pusat. YB Syed Saddiq nyatakan wang dalam akaun Armada merupakan hasil titik peluh sepanjang beliau menjadi Ketua Armada. Rafiq Hakim kemudian beritahu YB Syed Saddiq baki semasa akaun berjumlah lebih RM1 juta,” katanya.

Beliau turut memaklumkan pengeluaran wang itu dibuat selepas kedudukan Syed Saddiq dalam Pakatan Harapan goyah dan ia disokong oleh beberapa keterangan saksi yang diambil iaitu Ahmad Redzuan, Rafiq Hakim dan bekas Exco Armada Abdul Hannaan Khairy.

Kepada soalan Timbalan Pendakwa Raya Datuk Wan Shaharuddin Wan Ladin, mengapa Syed Saddiq dituduh kali pertama pada 22 Julai 2021 sedangkan izin untuk mendakwa dikeluarkan pada 4 Jan tahun sama, saksi menjawab: Untuk siasatan terhadap YB Syed Saddiq, pihak SPRM telah membuka lima kertas siasatan yang berbeza aduan dan maklumat.

“Oleh itu, pertuduhan terhadapnya dibuat terlalu lama disebabkan saya memerlukan keterangan saksi bagi menyamakan dengan kertas siasatan lain kerana ketika itu ada kertas siasatan yang belum siap ke atas YB Syed Saddiq,” kata saksi.

Perbicaraan di hadapan Pesuruhjaya Kehakiman Datuk Azhar Abdul Hamid bersambung. – Bernama


Op Patuh SOP Covid tamat: Hamzah

Penguatkuasaan besar-besaran Ops Patuh, yang dilaksanakan bagi membendung ketidakpatuhan terhadap prosedur operasi standard (SOP) Covid-19 di peringkat nasional secara bersepadu, ditamatkan pada 25 Jun lalu.

Menteri Dalam Negeri Datuk Seri Hamzah Zainudin berkata ini kerana negara telah memasuki fasa peralihan kepada endemik.

Menurutnya Jawatankuasa Koordinasi Penguatkuasaan dan Pematuhan SOP Perintah Kawalan Pergerakan (PKP) COVID-19 (JKPS) yang ditubuhkan untuk menggerakkan Op Patuh bagi menguatkuasakan PKP itu telah genap setahun pada 25 Jun lepas.

Memetik Bernama, JKPS diterajui Kementerian Dalam Negeri (KDN) dengan melibatkan 32 kementerian, jabatan dan agensi, menguatkuasakan arahan dan undang-undang di lapangan dalam usaha pencegahan Covid-19.

“Sepanjang Op Patuh dilaksanakan sehingga 25 Jun lepas, sebanyak 5.55 juta pemeriksaan telah dijalankan. Daripada jumlah itu, sebanyak 13,143 kompaun telah dikeluarkan dan sejumlah 6,383 premis diarahkan tutup,” katanya dalam sidang media selepas majlis apresiasi JKPS di sini hari ini.

Hamzah berkata kerajaan juga memutuskan untuk menamatkan pelantikan pegawai yang diberikan kuasa di bawah Akta Pencegahan dan Pengawalan Penyakit Berjangkit 1988 pada 30 Jun ini.

“Berikutan negara dalam peralihan ke fasa endemik, Polis Diraja Malaysia (PDRM) akan terus bekerjasama dengan Kementerian Kesihatan (KKM) untuk penguatkuasaan SOP dan protokol peralihan endemik menggunakan kuasa perundangan di bawah Akta Polis 1967,” katanya.


Sifat balas dendam PM sangat kuat, lagi teruk berbanding Dr Mahathir: MP Pendang

Perdana Menteri (PM) Datuk Seri Anwar Ibrahim dikritik sebagai lebih kuat berdendam jika dibandingkan pemimpin terdahulu, kata Datuk Awang Solahuddin Hashim.

Ahli Parlimen Pendang itu menyifatkan tindakan kerajaan campuran yang diterajui Anwar seakan mahu membalas dendam terhadap pemimpin lawan dan membandingkan dengan bekas Perdana Menteri, Tun Dr Mahathir Mohamad yang didakwanya lebih zalim.

“Kami (Perikatan Nasional) sebagai pembangkang, ugutlah apa saja… segala tribulasi dan fitnah yang kami hadapi lebih teruk.

“Bagi saya, kalau inilah permulaan PM, dia adalah perdana menteri paling teruk di Malaysia. Malah Dr Mahathir yang dikata zalim pun tak (sezalim itu) setakat ini.

“Sifat balas dendam PM ini sangat kuat dan sangat pendendam,” katanya dipetik laporan Malaysiakini.

Awang terdahulu ditanya media berhubung pendakwaan Suruhanjaya Pencegahan Rasuah Malaysia (SPRM) terhadap Ketua Penerangan Bersatu Datuk Wan Saiful Wan Jan yang berdepan dua pertuduhan meminta dan menerima rasuah RM6.9 juta hari ini.

Beliau menyifatkan ia merupakan satu permulaan daripada “permainan” Anwar.

Terdahulu, Pengerusi PN yang juga Presiden Bersatu, Tan Sri Muhyiddin Yassin, berkata parti itu menjadi mangsa pendakwaan terpilih selepas Wan Saiful didakwa atas dakwaan rasuah bernilai RM6.9 juta pagi tadi.

Pada sidang media di Kompleks Mahkamah Jalan Duta hari ini, bekas PM Kelapan itu, berkata setiap parti politik memerlukan dana untuk menjalankan aktiviti, malah Perlembagaan membenarkan sumbangan diterima daripada ahli, orang ramai dan juga individu yang menyokong perjuangan parti.

Muhyiddin mendakwa Pakatan Harapan (PH) dan Barisan Nasional (BN) juga telah menerima dana daripada penyokong dan beliau mempersoalkan mengapa pemimpin mereka tidak didakwa di mahkamah.


Dua kali telefon dirampas, seorang pengguna Twitter persoal mana kebebasan bersuara

Selepas dua kali telefon dirampas, seorang pengguna Twitter tidak berpuas hati dengan mempersoalkan kebebasan bersuara di bawah pentadbiran kerajaan campuran.

Dipetik laporan portal MalaysiaNow, seorang pengguna Twitter Salim Iskandar yang aktif berkongsi siaran berupa tulisan, foto dan video mengkritik kerajaan campuran pimpinan Perdana Menteri Datuk Seri Anwar Ibrahim berdepan tekanan pihak berkuasa.

Kali pertama beliau dipanggil memberi keterangan di ibu pejabat polis Bukit Aman, Kuala Lumpur pada 17 Mei lalu dengan proses soal siasat selama kira-kira dua jam bermula jam 10 pagi.

Kali kedua, katanya, beliau dipanggil sekali lagi semalam pada jam 10 pagi hingga 12 tengah hari.

“Ini juga dah masuk dua kali telefon bimbit saya dirampas oleh polis,” katanya dipetik laporan itu.

Beliau dipanggil memberi keterangan atas dua hantaran di Twitter berhubung siaran video yang tidak berpihak kepada kerajaan campuran.

Manakala, satu lagi siaran video yang menunjukkan Anwar mendakwa sedang bercakap telefon dengan Presiden Turkiye Recep Tayyip Erdogan.

Katanya, dalam hantaran tersebut beliau turut mengkritik pentadbiran Anwar termasuk kelemahan Menteri Komunikasi dan Multimedia Fahmi Fadzil yang dianggap tidak menjalankan tugas dengan baik.

“Saya hanya membuat kritikan yang membina kerana rakyat sedang susah.

“Kalau tiada orang macam saya yang memberi kritikan, kita nak harapkan siapa lagi?” katanya.

Terdahulu, Suruhanjaya Komunikasi dan Multimedia Malaysia (SKMM) didakwa meminta Twitter untuk menurunkan beberapa ciapan oleh Salim gagal kerana mendukung hak dan kebebasan bersuara.

“Memandangkan Twitter sangat percaya dalam mempertahankan dan menghormati suara pengguna kami, adalah menjadi dasar kami untuk memberitahu pengguna jika kami menerima permintaan undang-undang daripada entiti yang diberi kuasa (seperti penguat kuasa undang-undang atau agensi kerajaan) untuk memadamkan kandungan daripada akaun mereka,” kata Twitter dalam e-mel kepada Salim pada 30 Jun lalu bagi memaklumkan permintaan SKMM kepadanya.

Mengulas lanjut, Salim turut memuji sikap profesional pihak polis sepanjang proses memberi keterangan yang berlangsung setiap kali beliau hadir ke Bukit Aman.

Katanya, beliau tidak berasa gentar dan terancam apabila berada dalam proses itu menyebabkan dirinya mampu memberikan kerjasama yang baik kepada pihak berkuasa.

“Tetapi sebagai manusia biasa, saya tetap gusar juga sebenarnya kerana orang atau pemimpin tetap boleh salah gunakan kuasa yang ada pada mereka.”


SPR bermesyuarat bincang PRK Parlimen Pulai dan DUN Simpang Jeram hari ini

Suruhanjaya Pilihan Raya (SPR) mengadakan mesyuarat khas 10 pagi ini bagi membincangkan urusan pelaksanaan Pilihan Raya Kecil (PRK) Parlimen Pulai dan PRK Dewan Undangan Negeri (DUN) Simpang Jeram, Johor.

Mesyuarat di Menara SPR Putrajaya itu akan dipengerusikan Pengerusi SPR Tan Sri Abdul Ghani Salleh bagi membincangkan urusan PRK seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut.

SPR akan mengadakan sidang media sejurus selesai mesyuarat khas itu.

Pada 25 Julai lepas, Setiausaha SPR Datuk Ikmalrudin Ishak dalam kenyataan memaklumkan mesyuarat khas itu diadakan berikutan kekosongan luar jangka kerusi Parlimen P161 Pulai dan DUN N13 Simpang Jeram berikutan kematian penyandangnya Datuk Seri Salahuddin Ayub pada 23 Julai lepas.

Salahuddin, 61, yang juga Menteri Perdagangan Dalam Negeri dan Kos Sara Hidup meninggal dunia di Hospital Sultanah Bahiyah di Alor Setar, Kedah pada pukul 9.23 malam setelah ditidurkan selepas menjalani pembedahan akibat pendarahan otak.

Salahuddin dikebumikan di Tanah Perkuburan Jalan Sulong, Serkat, Pontian, Johor pada 24 Julai.


Varian baharu ‘IHU’ tidak perlu dibimbangi: WHO

Pertubuhan Kesihatan Sedunia (WHO) masih belum dapat mengenal pasti sama ada varian baharu Covid-19, IHU, perlu dibimbangi, tatkala Omicron yang lebih pantas menular, menjadi lebih dominan daripada Delta.

Menurut majalan Forbes, varian baharu B.1.640.2 dikenali sebagai ‘varian IHU’ oleh penyelidik Mediterraanee Infection University Hospital Institute (IHU) di Marseilles, yang pertama kali dikesan di Perancis pada November lalu.

Selain itu, pada Disember lalu, penyelidik mengesahkan 12 individu disahkan positif varian itu yang memiliki mutasi, di mana ia turut dikesan dalam penularan yang pantas seperti varian lain.

Sementara itu, majalah TME turut melaporkan walaupun varian IHU ini dikesan pada masa yang sama dengan Omicron, varian berkenaan tidak dikesan di tempat lain selain di wilayah selatan Alps di Perancis.

WHO turut memaklumkan, varian IHU sudah dikesan di kebanyakkan tempat tetapi ia masih tidak dianggap sebagai varian menarik perhatian atau varian yang membimbangkan (VoC).

“Virus baharu itu memiliki banyak peluang untuk menjangkiti,” jelas Pengurus Pasukan Sokongan Pengurusan Insiden COVID-19 WHO, Abdi Mahamud.

Pakar kesihatan dunia berpendapat lebih banyak varian baharu akan muncul apabila kes Covid-19 semakin melonjak, tetapi akan kekal sebagai varian yang tidak menarik perhatian. – Agensi


Jho Low, bapa dihukum penjara kerana tak patuh injunksi Mareva

Ahli perniagaan dalam buruan Low Taek Jho (Jho Low) dan bapanya Tan Sri Larry Low Hock Peng dilaporkan telah dijatuhkan hukuman penjara oleh Mahkamah Tinggi hari ini (17 Oktober 2022) kerana gagal mematuhi injunksi Mareva yang diberikan kepada 1Malaysia Development Bhd (1MDB) dan anak syarikatnya Global Diversified Investment Company Ltd.

Waran komital itu dikeluarkan oleh Hakim Mahkamah Tinggi Kuala Lumpur Hayatul Akmal Abdul Aziz berikutan permohonan yang dibuat oleh peguam bela 1MDB daripada Tetuan Skrine, lapor akhbar kewangan The Edge.

Injunksi Mareva ialah perintah sementara yang menghalang defendan daripada melupuskan aset sehingga penentuan kes antara plaintif dan defendan.

Berikutan itu, kedua-dua Low dan Hock Peng boleh dijatuhkan hukuman penjara sehingga mereka membersihkan pelanggaran yang dikenakan ke atas mereka.

Pada 12 Ogos, Hayatul memberikan kebenaran kepada 1MDB dan Global Diversified Investment Company (dahulunya dikenali sebagai 1MDB Global Investments Limited) untuk memulakan injunksi menghina mahkamah terhadap kedua-duanya.

1MDB dan Global Diversified Investment Company memperoleh injunksi ex-parte Mareva pada 16 Mac, dan ini disahkan pada 20 April, di mana syarikat tersebut memohon untuk membekukan AS$1.03 bilion aset Jho Low dan AS$401.5 juta lagi aset Hock Peng, yang dikatakan berkait dengan 1MDB.

Injunksi itu juga mengehadkan Jho Low dan bapanya daripada membelanjakan tidak lebih RM20,000 sebulan setiap seorang untuk sara hidup dan perbelanjaan guaman.

Jika mereka memerlukan lebih daripada jumlah itu, mereka perlu mendapatkan kebenaran bertulis terlebih dahulu daripada 1MDB dan peguam Global Diversified.

Perintah itu juga menyatakan bahawa Jho Low dan bapanya mesti membuat pendedahan bertulis kepada 1MDB dan Global Diversified berhubung aset mereka, masing-masing bernilai AS$1.03 bilion dan AS$401.5 juta, sama ada dalam atau luar negara, atas nama mereka sendiri atau sebaliknya, dan sama ada di bawah milikan tunggal atau bersama.

Jho Low dan Hock Peng sepatutnya mendedahkan kepada 1MDB dan Global Diversified Investment Company di mana kedua-duanya dan aset mereka ditempatkan dalam tempoh 14 hari dari tarikh perintah 16 Mac. Mereka bagaimanapun, tidak berbuat demikian.

Berikutan itu, 1MDB dan anak syarikat itu membuat susulan dengan prosiding penghinaan itu.

Kedua-dua Low dan Hock Peng tiada di Malaysia, dengan Low didakwa mengendalikan dan menjalankan firma perunding perniagaan di Shanghai.


Polis rampas emas, wang RM28.45j lepas majikan pukul pengawal

Polis menjumpai wang tunai dan jongkong emas bernilai hampir RM30 juta di sebuah rumah salah seorang suspek yang ditangkap kerana memukul pengawal peribadi kerana berpuasa, semalam.

Emas dan wang tunai itu dirampas di rumah suspek di Bukit Tinggi, Klang. Lelaki terbabit dipercayai menjadi ketua sindiket judi dalam talian dan along yang beroperasi di beberapa negeri.

Polis turut merampas sepucuk pistol dan 10 butir peluru milik salah seorang mangsa dan senjata api itu adalah kepunyaan syarikat kawalan keselamatan.

Kegiatan sindiket yang berselindung di sebalik sebuah syarikat itu terbabit terbongkar susulan siasatan polis ke atas lima suspek yang terlibat dalam insiden memukul pengawal peribadi di Klang Selatan dan Kuala Lumpur.

Ketua Polis Selangor, Datuk Arjunaidi Mohamed berkata, syarikat yang menjalankan kegiatan jenayah itu adalah milik suspek utama iaitu ahli perniagaan bernama Cheung berusia 43 tahun yang direman tiga hari bermula hari ini.

Susulan tangkapan itu, polis menyerbu rumah milik salah seorang suspek di Klang dan mermapas wang tunai AS$12,500 dan 100 keping emas seberat 100 kilogram iaitu 1 kilogram setiap keping dan jumlah rampasan bernilai RM28.45 juta.

Dalam serbuan polis turut merampas lima telefon bimbit disyaki milik semua suspek termasuk rotan yang digunakan suspek memukul dan mencederakan mangsa.

Arjunaidi berkata, siasatan lanjut polis mendapati suspek terbabit dalam aktiviti haram, along dan judi haram.

“Kita akan menyiasat secara lebih mendalam dalam semua aspek menggunakan segala ruang seksyen yang ada membabitkan syarikat majikan itu dan sindiket kegiatan haram yang dijalankan mereka,” katanya.


Pemuda MCA saran boikot PRN selepas Lokman kutuk ‘biawak hidup’

MCA disaran tidak meletak calonnya pada Pilihan Raya Negeri (PRN) di enam negeri yang bakal diadakan tak lama lagi, gesa sayap pemudanya.

Setiausaha Agung Pemuda MCA, Daniel Wa menyarankan parti itu tidak membantu mana-mana calon dalam gabungan Barisan Nasional (BN) bertanding kerana sudah mempunyai DAP untuk membantu, ia selepas kutukan Ahli Majlis Tertinggi (MT) UMNO, Datuk Lokman Adam melabel MCA dan MIC sebagai “biawak hidup”.

Tambahan pula, katanya, pemimpin terbabit secara angkuh dan bangga menjadi jurucakap DAP, seolah-olah mereka hanya memerlukan DAP sebagai kawan.

“Selama ini MCA setia dan berpegang teguh kepada prinsip serta semangat BN. Susah senang MCA tetap bersama BN walaupun banyak parti komponen meninggalkan parti itu ketika berdepan waktu sukar.

“Kini, dia sudah ada kawan baharu, DAP. Maka itu, dia mendabik dada dan tidak memerlukan MCA serta MIC yang digelar ‘biawak hidup’,” katanya dalam satu kenyataan hari ini.

Sebelum ini, Lokman menerusi wawancara dengan sebuah portal berita berkata, MCA dan MIC umpama “biawak hidup” yang dipikul UMNO kerana tidak mampu meraih sokongan Cina dan Melayu untuk menyokong BN.

Berikutan itu, Daniel berharap pucuk pimpinan MCA dapat meneliti secara mendalam cadangan yang dikemukakannya.

“Ini adalah bagi mengajar golongan yang sombong, angkuh dan tidak sedar diri,” ujarnya.


Mudah kongsi maklumat peribadi punca kebocoran data

Isu kebocoran dan penjualan data peribadi bukanlah sesuatu yang baharu. Di negara ini, ia mula mendapat perhatian susulan laporan mengenai dakwaan berlaku ketirisan empat juta data peribadi masyarakat awam melalui laman sesawang Lembaga Hasil Dalam Negeri (LHDN).

Ketirisan data peribadi ini membabitkan Application Programming Interfaces (API) yang dicipta untuk sistem myIDENTITY di bawah seliaan Jabatan Pendaftaran Negara (JPN).

Menurut Dr R Mohan dan Siti Nuraisyah Abdul Wahab dari Pusat Pengajian Pendidikan Universiti Utara Malaysia (UUM), ketirisan itu mencetuskan kebimbangan awam terutama pengguna yang menjadi mangsa kejadian berkenaan.

Susulan daripada dakwaan ini, Polis Diraja Malaysia (PDRM) membuka kertas siasatan dengan Pengarah Jabatan Siasatan Jenayah Komersial, Bukit Aman, Datuk Mohd Kamarudin Md Din menegaskan pihaknya memandang serius hal itu dan bekerjasama dengan JPN juga LHDN untuk mengenal pasti punca kebocoran data awam.

“Bagaimanapun, berlaku kebocoran dan pencerobohan data peribadi menyebabkan orang ramai mula bimbang dan hilang kepercayaan terhadap pihak yang seharusnya bertanggungjawab melindunginya.

“Antara punca berlaku kebocoran data peribadi kepada pihak ketiga mungkin menerusi pembabitan orang dalam di sesebuah agensi berkaitan yang bersekongkol dengan penjenayah profesional.

“Mereka adalah orang yang dipertanggungjawabkan dalam sebuah institusi kerajaan atau bukan kerajaan untuk mengelola, mengurus dan memproses segala data peribadi awam bagi tujuan tertentu sama ada maklumat pendaftaran, percukaian, telekomunikasi, perbankan dan institusi kewangan serta syarikat penerbangan,” jelas mereka.

Tindakan tidak bertanggungjawab ini membolehkan penjenayah membuat kad pengenalan atau pasport palsu menggunakan segala maklumat peribadi orang awam yang dicuri daripada pangkalan data.

Dalam kes tertentu, penggunaan data peribadi orang lain menyebabkan orang awam yang tidak bersalah dikaitkan dengan kes jenayah gara-gara pemalsuan identiti.

Seandainya penjenayah berjaya dalam modus operandi mereka dan tidak dapat diatasi dengan segera, keselamatan orang ramai terancam.

“Dalam hal ini orang ramai juga perlu berhati-hati memberikan maklumat peribadi kepada pihak yang tidak dikenali terutama melalui media sosial. Sikap gemar berkongsi data peribadi secara berleluasa turut menjadi punca kebocorannya.

“Hari ini, dapat dilihat ramai orang tidak sedar tindakan mereka berkongsi aktiviti, status atau gambar di media sosial turut berupaya mendedahkan data peribadi mereka,” tambahnya.

Memuat naik data peribadi secara terbuka di media sosial membolehkan pihak tidak bertanggungjawab mengambil kesempatan menyalahgunakannya.

Ada masanya, orang awam seronok berkongsi gambar mereka dalam media sosial tanpa menyedari terdapat maklumat peribadi seperti nombor kad pengenalan atau pasport yang boleh dilihat secara umum. Perkara ini harus sentiasa diawasi.

Hal ini bermakna orang ramai perlu sentiasa berwaspada melindungi data peribadi mereka seperti mewujudkan kata laluan yang sukar ditembusi pada akaun media sosial atau perbankan dalam talian.

Justeru, elakkan diri daripada mempercayai individu atau laman web yang menawarkan peraduan atau skim memberi keuntungan dalam tempoh singkat. Seandainya perlu membuat salinan dokumen peribadi seperti kad pengenalan, lakarkan dua garisan pada kertas berkenaan dengan menyatakan tujuan salinan dibuat.

Isu ini bukan satu perkara yang boleh dipandang enteng. Masa depan dan maruah individu bergantung kepada kerahsiaan data peribadi.


PRU boleh diadakan, tambah beberapa hari buang undi: penganalisis

Langkah terbaik bagi menyelesaikan kemelut politik yang dihadapi negara adalah dengan mengadakan Pilihan Raya Umum Ke-15 (PRU), ia dengan menambah beberapa hari kepada orang ramai untuk membuang undi, kata seorang penganalisis politik.

Penganalisis politik, Datuk Dr. Ahmad Faris Abdul Halim mencadangkan supaya langkah tersebut diambikira sekiranya tidak mahu krisis politik berulang lagi selepas ini kerana kerajaan yang baharu memerintah juga akan masih memiliki majoriti tipis.

“Ini kerana sekalipun dibentuk kerajaan `rentas parti’ atau apa sahaja istilahnya dengan kedudukan majoriti tipis atau hakikat sebenar ‘kerajaan minoriti’, politik negara dipercayai akan terus bergolak lagi.

“Justeru, boleh difikirkan proses pengundian pilihan raya umum selama beberapa hari. Bukankah pilihan raya negeri pertama Sarawak pada 1969 dilangsungkan selama empat minggu secara berperingkat dari Sabtu, 10 Mei ke Sabtu, 7 Jun tahun berkenaan?

“Dalam sehari contohnya, dibenarkan kira-kira 500 keluar mengundi di satu-satu kawasan. Buat selama empat atau lima hari, dengan kawalan ketat di banyak saluran,” katanya lapor Utusan Online.

Singapura dan Korea Selatan sudah melangsungkan pilihan raya mereka tahun lepas semasa pandemik Covid-19 melanda dengan penguatkuasaan prosedur operasi standard (SOP)

Ujarnya lagi, aspek teknikal dan pendekatan terbaik untuk mengendalikan PRU15 perlu difikirkan ia termasuk cara berkempen dalam bentuk norma baharu.

“Selain itu, isu-isu berkisar fitnah yang akan bertebaran, macam mana hendak simpan peti undi, sabotaj kertas undi dan lain-lain.

“Dalam hal ini, SPR boleh membuat keputusan penetapan jumlah hari atau tempoh waktu untuk buang undi berdasarkan keperluan dan situasi semasa. Ini bagi memastikan proses pilihan raya dilaksanakan dengan telus dan selamat,” katanya.

Tan Sri Muhyiddin menyerahkan surat peletakan jawatannya hari ini kepada Yang di-Pertuan Agong kini terserah kepada Seri Paduka untuk melantik Perdana Menteri (PM) baharu.

Ketua Pembangkang Datuk Seri Anwar Ibrahim kini juga sedang merayu supaya semua parti-parti dalam blok tersebut menyokongnya sebagai calon PM baharu, namun majoriti dimilikinya menjadi pertikaian.

Ketika ini, masih samar-samar individu yang memiliki majoriti terbesar untuk dilantik sebagai PM baharu.


Covid-19: Kluster tempat kerja kekal penyumbang utama kes positif

Kluster tempat kerja terus menjadi penyumbang utama jumlah kes positif, walaupun dalam tempoh dua minggu ini trend mingguan Covid-19 di seluruh negara menunjukkan penurunan.

Ketua Pengarah Kesihatan, Tan Sri Dr Noor Hisham Abdullah berkata sehingga hari ini (14 Jun 2021), 1,328 kluster tempat kerja dilaporkan dengan 624,246 individu disaring.

“Daripada jumlah itu 147,040 kes telah dikesan positif Covid-19 atau sebanyak 23.6 peratus.

“Walaupun tren kes mingguan di Malaysia menunjukkan penurunan dalam dua minggu ini, namun kluster-kluster tempat kerja terus menyumbang kepada pertambahan kluster-kluster baharu di Malaysia,” katanya dalam kenyataan hari ini.

Beliau berkata lima kluster tempat kerja aktif tertinggi direkodkan adalah:

1. Kluster Jalan Tiga Salak Tinggi, Selangor membabitkan kilang. Kluster ini melibatkan pekerja sebuah kilang yang terletak di Kawasan Perusahaan, Bandar Baru Salak Tinggi, Sepang. Daripada 1,500 yang disaring, 873 didapati positif Covid-19;

2. Kluster Industri Senawang di Negeri Sembilan dan Melaka yang juga membabitkan kilang. Kluster ini melibatkan pekerja-pekerja sebuah kilang yang terletak di Senawang Industrial Estate, Seremban. Seramai 8,134 individu disaring dan 752 disahkan positif;

3. Kluster Industri Batu Berendam, Melaka. Kluster ini melibatkan pekerja-pekerja sebuah kilang yang terletak di Zon Perindustrian Bebas Batu Berendam, Melaka Tengah. Seramai 15,578 pekerja disaring dan 641 daripadanya dikesan positif Covid-19;

4. Kluster Jalan Padang Tembak, Kelantan dan Terengganu membabitkan kilang. Kluster ini melibatkan pekerja-pekerja sebuah kilang yang terletak di Kawasan Perindustrian Pengkalan Chepa 2, Jalan Padang Tembak, Kota Bharu. Seramai 598 individu daripada 1,565 yang disaring disahkan positif; dan

5. Kluster Tok Has yang membabitkan pekerja-pekerja sebuah kedai makan yang terletak di Jalan Sebarang Jertih, Kampung Tok Has, Jerteh, Terengganu. Seramai 3,679 individu disaring dan 541 daripadanya disahkan positif.

Dr Noor Hisham berkata Kementerian Kesihatan Malaysia (KKM) mendapati tahap kesedaran mengenai pentingnya garis panduan dan prosedur operasi standard (SOP) di tempat kerja perlu dipertingkatkan lagi.

“Masyarakat khususnya majikan dan pekerja perlu menyedari bahawa kepatuhan kepada garis panduan adalah untuk kebaikan mereka juga.

“Terdapat juga segelintir masyarakat yang hanya mengambil berat berkenaan pematuhan SOP apabila terdapat penguatkuasaan undang-undang dilaksanakan. Kelekaan inilah yang banyak mengundang kepada peningkatan kes Covid-19 terutamanya di tempat kerja.

“Justeru, KKM berpendapat penguatkuasaan SOP di tempat kerja wajar dipertingkatkan dalam usaha untuk terus mengekang jangkitan Covid-19 khususnya melibatkan kluster-kluster di tempat kerja,” katanya.


Tahun baharu bawa gelombang pembunuhan mengerikan di AS

Setahun lalu, Amerika Syarikat (AS) merekodkan serangan senjata maut pertamanya pada 23 Januari, dan pada tarikh sama tahun ini, terdapat enam pembunuhan besar-besaran yang telah meragut 39 nyawa, menyebabkan masyarakat di seluruh negara itu mengalami kejutan akibat keganasan.

Sebelas orang terbunuh ketika mereka menyambut Tahun Baharu Cina di sebuah dewan tarian yang popular dengan warga Asia Amerika yang lebih tua.

Tujuh pekerja ladang Cina dan Latin terbunuh di tengah-tengah keindahan Half Moon Bay di California yang tenang, sementara seorang ibu muda dan bayinya ditembak mati dalam serangan yang mengorbankan enam orang dari lima generasi keluarganya.

“Pada akhirnya, terdapat terlalu banyak senjata api di negara ini. Dan mesti ada perubahan. Ini bukan cara yang boleh diterima oleh masyarakat moden untuk hidup dan menjalankan hal ehwalnya,” kata Presiden Lembaga Penyelia Daerah San Mateo, Dave Pine pada Isnin, susulan kejadian tembakan di ladang cendawan kira-kira 30 batu (48 kilometer) di selatan San Francisco.

Berita sedih dari Half Moon Bay menyusul ketika warga California masih terkejut dengan pembunuhan beramai-ramai hujung minggu di kelab tarian di Monterey Park, sebuah komuniti Asia Amerika yang sibuk di pinggir timur Los Angeles.

Rakyat AS dalam beberapa tahun kebelakangan ini telah belajar untuk menanggung serangan tembakan besar-besaran di gereja dan kedai runcit, konsert, taman, di dalam rumah rakan dan jiran.

Keganasan boleh berpunca daripada kebencian terhadap komuniti lain, rungutan dalam kumpulan, rahsia dalam keluarga dan kepahitan hidup dalam kalangan rakan sekerja. Tetapi ia sering berakhir apabila seorang lelaki yang berdendam memiliki pistol.

Kadang-kadang, tidak jelas dendam mencetuskan ledakan serangan yang membunuh itu.

“Tiada jelas konflik antara pihak. Lelaki itu baru masuk dan mula menembak,” kata Ketua Polis Yakima Matt Murray selepas tiga orang ditembak mati di sebuah kedai serbaneka Circle K di Washington awal Selasa (24 Januari 2023), kejadian terbaharu selepas serangan di California.

Pangkalan data pembunuhan beramai-ramai yang diselenggarakan oleh The Associated Press, USA Today dan Northeastern University menunjukkan permulaan 2023 sangat mematikan.

Pertumpahan darah bermula pada 4 Januari, apabila seorang lelaki Utah, disiasat tetapi tidak pernah didakwa atas aduan penderaan kanak-kanak 2020, menembak dan membunuh isteri, ibu dan lima anak mereka sebelum membunuh dirinya sendiri.

Pangkalan data menunjukkan 2,793 orang telah kehilangan nyawa mereka dalam pembunuhan beramai-ramai – yang melibatkan empat atau lebih mangsa, tidak termasuk pembunuh – sejak 2006.

Dan gelombang keganasan baru-baru ini menyusuli lonjakan pada 2022, apabila AS merekodkan 42 pembunuhan besar-besaran, jumlah kedua tertinggi dalam jangka masa itu.

Malah tembakan yang meragut lebih sedikit nyawa, atau tiada langsung, boleh mengejutkan, seperti yang berlaku di Virginia bulan ini apabila seorang budak lelaki berusia 6 tahun menembak dan mencederakan gurunya di hadapan rakan sekelasnya, sementara dua pelajar remaja terbunuh pada Isnin dalam tembakan sekolah di Iowa.

Dalam penembakan malam Sabtu lalu di Monterey Park, 11 orang maut dan sembilan yang lain cedera apabila seorang lelaki berusia 72 tahun melepaskan tembakan di Studio Tarian Star Ballroom, hanya beberapa jam selepas berpuluh-puluh ribu orang bersuka ria memenuhi jalanan berhampiran untuk menyambut perayaan Tahun Baru Cina.

Lelaki bersenjata itu membunuh diri ketika polis menghampiri vannya pada hari berikutnya.

Sehari kemudian, suspek berusia 66 tahun yang terlibat dalam kejadian tembak di Half Moon Bay ditahan di tempat letak kereta sebuah balai polis. Dalam kedua-dua kes, penyiasat masih cuba untuk mengetahui apa yang mendorong tembakan itu.

“Kami tidak mempunyai masa untuk bersedih terhadap mereka yang maut dalam insiden tembakan di Monterey Park. Keganasan senjata api mesti dihentikan,” kata Pine. – AP


PRN Johor: PEJUANG tawar kerajaan penyayang

Parti Pejuang Tanah Air (PEJUANG) menawarkan sebuah kerajaan penyayang dalam pelbagai aspek kehidupan rakyat, termasuk dari segi sosial, ekonomi dan pendidikan pada Pilihan Raya Negeri (PRN) Johor.

Presidennya, Datuk Seri Mukhriz Mahathir, berkata tawaran itu selari dengan kehendak rakyat yang mahukan sebuah kerajaan yang prihatin terhadap keperluan mereka dan benar-benar membela nasib rakyat.

Memetik laporan BH beliau berkata, rakyat juga mahukan sebuah kerajaan yang tidak sibuk bermain politik kerana ia tidak mendatangkan manfaat buat mereka.

“Tawaran PEJUANG di Johor ialah sebuah kerajaan penyayang. Sebuah kerajaan penyayang bermaksud apa juga keperluan rakyat baik dari sosial, pendidikan dan ekonomi, kita kena betul-betul cari satu penyelesaian yang memberi impak kepada rakyat secara positif,” katanya hari ini.

PEJUANG yang tidak mengambil bahagian pada PRN Melaka dan Sarawak sebelum ini, mengumumkan akan bertanding di 42 daripada 56 kerusi Dewan Undangan Negeri (DUN) Johor, secara solo.

Jumlah kerusi yang bakal ditandingi PEJUANG adalah yang tertinggi dalam kalangan parti pembangkang malah menyamai jumlah kerusi ditandingi UMNO dengan kesemuanya melibatkan kawasan majoriti pengundi Melayu.

Mengulas lanjut, Mukhriz merayu semua pengundi termasuk di luar Johor tidak melepaskan peluang keemasan menghantar mesej melalui PRN yang mereka tidak boleh lagi bertoleransi dengan pihak yang menyalahgunakan kuasa secara angkuh.

Beliau berkata, PRN itu tidak terhad kepada kepentingan rakyat Johor malah sangat diperhatikan rakyat Malaysia kerana ia bakal memberi impak besar kepada suasana politik negara kerana dikatakan Dewan Rakyat segera dibubar jika Barisan Nasional (BN) menang dua pertiga.

Katanya, PRU-15 dalam masa terdekat bakal mendedahkan seluruh negara kepada penularan Covid-19 sewaktu sebahgian besar rakyat berdepan cabaran menyara keluarga.

“Saya sangat mengharapkan seramai mungkin rakyat Johor keluar mengundi, itu satu perkara sangat penting, kalau peratusan keluar mengundi tak lebih 65 peratus, kita boleh agak siapa menang.

“Tetapi kalau melebih 70 ke 75 peratus, saya rasa akan berlaku satu perubahan ke arah kebaikan bagi rakyat Johor, malah rakyat Malaysia keseluruhannya,” katanya.


Pihak paling berkuasa negara arah SPRM dakwa saya di mahkamah: Muhyiddin

Tan Sri Muhyiddin Yassin yang sekali lagi menegaskan beliau tidak melanggar undang-undang ketika menjadi Perdana Menteri, hari ini (Khamis, 9 Mac 2023) mendedahkan pihak paling berkuasa dalam pentadbiran negara mengarahkan Suruhanjaya Pencegahan Rasuah Malaysia (SPRM) mendakwa beliau di mahkamah.

Bekas Perdana Menteri kelapan itu juga menegaskan bahawa beliau tidak pernah memberi arahan atau mempengaruhi Kementerian Kewangan supaya meluluskan projek tertentu, termasuk rayuan daripada ahli perniagaan, Tan Sri Syed Mokhtar Albukhari.

Menurutnya beliau datang ke Ibu Pejabat SPRM pagi tadi tanpa paksaan bagi membolehkan agensi antirasuah itu merakam percakapan tambahannya berkaitan dua isu iaitu projek Jana Wibawa dan rayuan oleh Syed Mokhtar.

“Saya hadir tanpa paksaan untuk membantu siasatan walaupun pada saya ini satu penindasan politik dan penganiayaan terhadap saya dan Bersatu.

“Saya telah jelaskan semua ini kepada pegawai penyiasat SPRM. Dalam keadaan biasa, tiada asas untuk mendakwa saya di bawah mana-mana undang-undang.

“Tetapi telah ada arahan daripada pihak yang paling berkuasa dalam pentadbiran negara supaya saya didakwa.

“Jadi, walau apapun penjelasan yang saya berikan, saya tetap akan didakwa,” katanya kepada media di luar Ibu Pejabat SPRM di Putrajaya, selepas dibebaskan dengan jaminan, malam tadi.

Terdahulu, Muhyiddin tiba di Ibu Pejabat SPRM jam 11.15 pagi tadi bagi memberi keterangan kepada SPRM.

Kehadiran Muhyiddin bersama Timbalan Presiden PAS, Datuk Seri Tuan Ibrahim Tuan Man, serta pemimpin kanan PN dan penyokong diiringi laungan ‘HIDUP RAKYAT’ sebagai slogan rakyat menentang kezaliman yang dilakukan kerajaan Pakatan Harapan-Barisan Nasional (PH-BN).

Kerajaan PH-BN yang dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.

SPRM kemudian mengumumkan Muhyiddin ditahan dan akan didakwa di mahkamah esok (Jumaat, 10 Mac 2023).

Mengulas lanjut, Muhyiddin yang juga Presiden Bersatu serta Pengerusi Perikatan Nasional (PN) berkata dalam siasatan itu SPRM membangkitkan mengenai projek Jana Wibawa, serta rayuan pembatalan cukai oleh Syed Mokhtar.

Katanya, Jana Wibawa adalah projek semasa pandemik Covid-19 untuk membangunkan semula ekonomi negara khususnya bagi menyelamatkan kontraktor Bumiputera yang akan jatuh bankrap, tetapi sedihnya ini dijadikan modal politik seolah-olah ini satu skim untuk mencuri wang negara.

“Itulah sebabnya jumlah yang dituduh berubah-ubah dari RM600B ke RM530B kemudian turun mendadak ke RM92.5B, turun lagi ke RM4.5B dan akhirnya RM300juta. Menggunakan fitnah ini, SPRM membekukan akaun bank Bersatu untuk menghancurkan Bersatu.

“Inilah jahatnya fitnah.

“SPRM seharusnya mengetahui dari semua keterangan yang diambil bahawa tidak berlaku sebarang salah guna kuasa atau perbuatan merasuah. Amatlah malang jika wang dalam akaun Bersatu yg merupakan dana politik dianggap sebagai suapan,” katanya lagi.

Muhyiddin yang juga Ahli Parlimen agoh berkata daripada dua perkara itu, SPRM telah mengembangkannya menjadi tujuh pertuduhan ke atas beliau bertujuan untuk memalukannya dengan mengheret beliau ke mahkamah esok.

Katanya pendakwaan terpilih ke atas beliau adalah satu tindakan politik berniat jahat yang dilakukan oleh PH dan BN, semata-mata untuk melumpuhkan dan menghancurkan Bersatu dan PN.

“Anwar Ibrahim tahu bahawa Perikatan Nasional mendapat sokongan padu daripada rakyat terutamanya orang Melayu dan Bumiputera dan akan menang besar dalam enam pilihan raya negeri yang akan diadakan tidak lama lagi.

“Saya yakin dan percaya, dengan izin Allah s.w.t. jua, Anwar, Pakatan Harapan dan parti-parti yang bersekongkol dengannya, akan dihukum oleh rakyat dalam pilihanraya.

“Saya menegaskan bahawa saya tidak bersalah dan saya akan jawab segala pertuduhan terhadap saya di mahkamah,” katanya.

Kenyataan media Tan Sri Muhyiddin Yassin selepas soal siasat SPRM 9 Mac 2023


Kes turun sedikit, lima kematian

Jangkitan Covid-19 di seluruh negara dalam tempoh 24 jam semalam (Khamis, 16 Jun 2022) turut sedikit berbanding Rabu, namun kekal melebihi paras 2,000.

Semalam sebanyak 2,033 jangkitan baharu dilaporkan, turun sedikit berbanding 2,320 kes pada Rabu.

Daripada jumlah jangkitan baharu itu, 1,501 kes melibatkan individu yang telah menerima suntikan dos penggalak vaksin Covid-19; penerima dua dos (354 kes); individu tidak divaksinasi (163 kes); dan penerima belum lengkap vaksinasi (15 kes).

Menurut laman sesawang CovidNOW Kementerian Kesihatan (KKM) jumlah kes baharu itu menjadikan kumulatif positif sejak Januari 2020 sebanyak 4,534,665 kes, dengan 4,474,358 pesakit telah sembuh, termasuk 1,337 yang pulih semalam.

Sehingga semalam juga sebanyak 24,577 kes masih aktif, meningkat berbanding Rabu sebanyak 23,886 kes.

Daripada jumlah itu, 23,573 pesakit masih menjalani kuarantin di rumah; 13 ditempatkan di PKRC; 959 dirawat di hospital; dan 32 dimasukkan ke unti rawatan rapi, dengan 18 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan lima lagi pesakit Covid-19 meninggal dunia semalam, termasuk tiga kes melibatkan kematian di luar fasiliti kesihatan atau ‘brought in death’ (BID).

Kematian semalam melibatkan tiga kes di Perak dan dua kes di Johor, menurut KKM.

Kedua-dua kematian di Johor dan satu di Perak melibatkan kes BID.

Jumlah kematian semalam menjadikan pesakit Covid-19 di Malaysia yang meninggal dunia sejak 2020 seramai 35,730 kes, termasuk 7,579 kes BID.


Zahid sahkan jajaran baharu dibentuk di Melaka, runding dengan Anwar ke?

Kebarangkalian satu bentuk jajaran politik yang baharu tidak ditolak Presiden UMNO Datuk Seri Ahmad Zahid Hamidi bakal berlaku dalam Pilihan Raya Negeri (PRN) Melaka kali ini.

Zahid yang juga Pengerusi Barisan Nasional (BN) itu berkata gabungan dengan mana-mana parti politik antara pilihan yang akan dipertimbangkan gabungan itu sekiranya tidak mempunyai majoriti yang mencukupi untuk membentuk kerajaan di Melaka.

Kenyataan Zahid itu juga sekaligus menguatkan lagi spekulasi wujud rundingan secara diam-diam dengan cikgunya Datuk Seri Anwar Ibrahim.

” (Sebarang) kebarangkalian adalah menjadi opsyen (pilihan) kepada kita. Namun kita merasakan bahawa pembentukan sebarang kerajaan campuran dan sebagainya bergantung kepada berapa kerusi yang kita perolehi dan berapa kerusi yang mereka perolehi.

“Namun saya saya yakin satu politik yang baharu akan berlaku di di negeri Melaka sebagai satu cerminan untuk politik di Malaysia nanti,” katanya apabila ditanya wartawan Malaysiakini berhubung kesediaan BN untuk bergabung dengan mana-mana parti di Melaka selepas PRN esok.

BN masuk bertanding PRN Melaka secara solo selepas menolak sebarang kerjasama dengan Perikatan Nasional (PN).

Zahid bagaimanapun mahu menunggu dan melihat keputusan PRN esok sebelum mengambil pendirian untuk menjalinkan kerjasama dengan mana-mana parti politik.

“Kita lihat esok sehingga pukul lima petang, okay,” katanya lagi.

Namun, Zahid tetap optimis satu kemenangan besar akan menjadi milik BN esok.

Terdahulu, Agenda Daily melaporkan langkah berunding dengan blok pembangkang, Pakatan Harapan (PH) sudah dimulakan pemimpin atasan UMNO walaupun keputusan PRN hanya akan diketahui esok.

Rundingan tersebut hampir sama dengan langkah yang pernah berlaku di Perak apabila Menteri Besar (MB) Datuk Seri Ahmad Faizal Azumu disingkir selepas persetujuan UMNO bekerjasama dengan PH, hasilnya seorang MB baharu daripada UMNO dilantik.

Sumber Agenda Daily mengesahkan pemimpin atasan UMNO sudah mula mencari jalan dan menghantar mesej kepada pemimpin PH berhubung kesediaan mereka untuk menjalinkan kerjasama bagi membentuk sebuah kerajaan baharu di Melaka.

Paling jelas pengakuan Pengarah Pilihan Raya Barisan Nasional (BN) di Melaka, Datuk Seri Mohamad Hasan sendiri sudah membuat pengakuan berhubung kenyataannya tidak menolak kerjasama dengan parti lain di Melaka tidak terbatas dengan Perikatan Nasional (PN) sahaja.

“Kita terbuka kerjasama dengan sesiapa…tak bermaksud dengan PN sahaja, dengan sesiapa boleh… apa pasal semua orang boleh bekerjasama dengan semua orang, UMNO tak boleh,” kata Mohamad dalam satu wawancara dengan Bernama baru-baru ini.


Loke bidas Ramasamy, tapi KM Pulau Pinang rayu agar pertimbang semula keputusan

Ketua Menteri sementara merangkap Pengerusi DAP Pulau Pinang, Chow Kon Yeow meminta agar Dr P Ramasamy menimbang semula keputusannya keluar parti itu yang dibuat hari ini.

Kon Yeow membuat rayuan tersebut kerana bimbang ia akan memberi kesan kepada peluang DAP dalam Pilihan Raya Negeri (PRN) 12 Ogos, bagaimanapun Anthony Loke sebaliknya awal hari ini membidas Ramasamy sebagai tidak ikhlas kerana meninggalkan parti tersebut.

“Saya memang sudah dimaklumkan oleh Ramasamy (mengenai hasrat beliau keluar DAP) sebelum ini. Walaupun (beliau) boleh terima keputusan pemilihan calon dan tidak bertanding (pada PRN) kali ini.

“Namun, beliau tidak berpuas hari mengenai bagaimana proses ini diuruskan. Pihak terbabit hanya dimaklumkan ketika pengumuman calon dibuat tempoh hari.

“Ini menyebabkan dia membuat keputusan (untuk keluar DAP), walaupun saya cuba memujuk (supaya tidak berbuat demikian). Pada perjumpaan sebelum ini, beliau hanya cakap mulut sahaja,” katanya dipetik laporan BH.

pada sidang media di sini, hari ini.

Terdahulu, Ramasamy mengumumkan melepaskan semua jawatan dalam DAP dan keluar parti itu.

Selain Ramasamy, bekas Ahli Dewan Undangan Negeri (ADUN) Sabai merangkap Naib Pengerusi DAP Pahang ,D Kamache; Naib Ketua Jawatankuasa Eksekutif Kebangsaan Sosialis Pemuda DAP (DAPSY), K Jason Raj dan Ahli DAP Cawangan Taman Inderawasih, K Krishnasamy turut mengumumkan keluar daripada parti itu.

Ramasamy dilantik sebagai Timbalan Ketua Menteri II selepas menang di Parlimen Batu Kawan dan DUN Perai pada Pilihan Raya Umum Ke-12 (PRU-12), pada 2008 dan berkhidmat sebagai wakil rakyat di Perai selama 15 tahun.


Ejen kosmetik diculik di Tumpat cuba diseludup ke Laos: Laporan

Ejen jualan produk kosmetik, Rosnazirah Mohd Naim yang berjaya ditemui semula selepas diculik sekumpulan lelaki dari kediamannya di Tumpat, Kelantan pada 13 September lalu, diselamatkan ketika cuba diseludup ke Laos, menurut BH.

Akhbar itu yang memetik sumber sebagai berkata kedudukan mangsa dapat dikesan berdasarkan maklumat yang diperoleh Polis Diraja Malaysia (PDRM) sebelum maklumat itu disalurkan kepada Polis Thailand.

Berikutan itu, polis negara itu membuat sekatan jalan raya di kawasan sempadan Thailand-Laos dan berjaya menyelamatkan mangsa.

Menurut sumber, mangsa kini berada di bawah pemantauan pihak polis di Kuala Lumpur selepas selamat tiba ke negara ini, semalam, untuk pemantauan tahap kesihatannya.

“Buat masa ini, polis sedang memantau perkembangan kesihatan fizikal dan psikologi mangsa sebelum dibenarkan pulang untuk bertemu keluarganya,” katanya.

Bagaimanapun, sumber enggan mendedahkan lokasi sebenar keberadaan wanita itu bagi mengelakkan mangsa diganggu buat masa ini.

Semalam, Ketua Polis Negara Tan Sri Acryl Sani Abdullah Sani, dalam kenyataan memaklumkan Rosnazirah, atau Azi, 36, berjaya diselamatkan Polis Diraja Thailand dan dihantar pulang ke tanah air.

Katanya, lokasi kedudukan mangsa berjaya dikesan hasil bantuan dan kerjasama erat antara pihak berkuasa Thailand dan Jabatan Siasatan Jenayah (JSJ) Bukit Aman.

“Siasatan dan kerjasama erat antara PDRM dengan Polis Diraja Thailand serta perkongsian maklumat dan perisikan berjaya menjejaki dan mengenal pasti lokasi keberadaan mangsa di Thailand.

“Mangsa akhirnya berjaya diselamatkan dengan hasil bantuan pihak berkuasa negara itu dan dibawa pulang ke Malaysia hari ini,” katanya.

Acryl Sani dilaporkan berkata, seramai tujuh lelaki tempatan ditahan di sekitar Kelantan, Selangor dan Kuala Lumpur berhubung kes itu.

Dalam kejadian 13 September lalu, mangsa diculik oleh beberapa lelaki dari rumahnya di Kampung Semat Jal, Tumpat pada jam 5.10 petang.

Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek.


Lebih sejuta pengundi 18-20 tahun, siapa pilihan mereka?

Seramai 1,393,549 pemilih berusia 18 hingga 20 tahun di seluruh negara akan mengundi buat pertama kali  pada Pilihan Raya Umum ke-15 (PRU-15), November ini, lapor Sinar Harian.

Berdasarkan statistik umur Daftar Pemilih yang dikemas kini sehingga 9 Oktober 2022, seramai 86,914 pengundi berusia 90 tahun ke atas.

Bagi lingkungan umur 21 hingga 29 tahun pula, seramai 4,614,429 orang pengundi layak.

Manakala bagi pengundi berusia 30 hingga 59 tahun, seramai 11,354,094 orang serta warga emas seramai 3,724,652 orang.

Bagi pecahan negeri pula, Selangor merekodkan bilangan pemilih tertinggi iaitu 3,677,848 orang diikuti Johor, 2,616,575 orang.

Pemilih di Perak adalah 2,036,872, Sarawak (1,943,074), Sabah (1,689,074), Kedah (1,575,805), Kelantan (1,404,073), Pulau Pinang (1,226,626), Kuala Lumpur (1,151,407), Pahang (1,136,944), Terengganu (992,856), Negeri Sembilan (850,865), Melaka (657,324), Perlis (195,927), Labuan (44,484) dan Putrajaya (42,881).

Suruhanjaya Pilihan Raya (SPR) mengumumkan seramai 21,173,638 orang rakyat Malaysia layak mengundi pada PRU-15 kali ini.

Pengerusinya, Tan Sri Abdul Ghani hari ini (20 Oktober 2022) mengumumkan 19 November sebagai tarikh pengundian bagi PRU-15, penamaan calon pada 5 November dan tarikh pengundian awal pada 15 November depan.


Penjawat awam maut diremput pemandu disyaki mabuk

Seorang penjawat awam maut selepas kenderaan dinaiki bersama isteri dan anaknya bertembung dengan sebuah kereta dipandu oleh seorang lelaki dipercayai di bawah pengaruh alkohol di Kilometer (KM) 1, Jalan Kuala Dipang-Malim Nawar, Kampar, kiri-kira 39km dari Ipoh, malam tadi.

Dalam kejadian jam 11.45 malam itu, mangsa, Mohd Nazri Sham Aring, 42, yang bertugas di Pejabat Daerah dan Tanah Kampar, maut di tempat kejadian selepas kereta jenis Perodua Viva dipandunya bertembung dengan kereta jenis Honda Civic dinaiki dua lelaki, lapor Bernama.

Ketua Polis Daerah Kampar Supt Mohamad Nazri Daud berkata hasil siasatan di tempat kejadian mendapati kereta Honda Civic dipandu seorang pemandu lori berusia 29 tahun yang disyaki memandu dalam keadaan mabuk telah memasuki laluan mangsa dan menyebabkan kedua-dua kenderaan bertembung.

“Akibat kemalangan ini, Mohd Nazri disahkan maut di tempat kejadian akibat kecederaan di bahagian dada,” katanya dalam kenyataan di sini hari ini.

Beliau berkata isteri mangsa berusia 33 tahun mengalami cedera ringan dan anak lelakinya yang berusia tiga tahun mengalami pendarahan dalaman di bahagian kepala manakala seorang rakan suspek yang menaiki kenderaannya tidak mengalami kecederaan.

Mohamad Nazri berkata mayat mangsa dibawa ke Hospital Kampar untuk dibedah siasat dan pemandu lori itu ditahan reman selama lima hari bagi membantu siasatan.

Katanya punca kejadian masih dalam siasatan dan kes disiasat di bawah Seksyen 44(1)(a) Akta Pengangkutan Jalan 1987.


Ceramah Ustaz Wadi di Selangor pula dibatalkan

Dua ceramah pendakwah bebas, Ustaz Wadi Annuar di Selangor yang dijadualkan pada 10 dan 11 Mac depan dibatalkan.

Bagaimanapun Ustaz Wadi tidak mendedahkan alasan pembatalan ceramah di dua kawasan berkenaan.

Dua lokasi tersebut ialah Masjid Sultan Salahuddin Abdul Aziz, Shah Alam dan Padang Astaka Tanjung Karang, Selangor.

Namun menurut Ustaz Wadi, ceramahnya di kawasan Kuala Lumpur dan Putrajaya akan kekal berjalan seperti biasa.

“Dimaklumkan bahawa semua ceramah Ustaz Wadi Annuar bertempat di negeri Selangor dibatalkan.

“Manakala ceramah di Wilayah Persekutuan Kuala Lumpur dan Putrajaya akan dijalankan seperti biasa.

“Segala kesulitan amat dikesali. Semoga ALLAH SWT memberikan pahala kepada semua yang berniat untuk hadir majlis ilmu,” katanya dalam siaran di Facebook pada Ahad, lapor Sinar Harian.

Sebelum ini, kuliah Maghrib penceramah popular, Ustaz Azhar Idrus di Masjid Diraja Tengku Ampuan Jemaah Bukit Jelutong dibatalkan Jabatan Agama Islam Selangor (JAIS) susulan tidak mempunyai tauliah mengajar agama di Selangor.

Menurut Pengarah JAIS, Datuk Shahzihan Ahmad pembatalan itu merupakan ketetapan yang tertakluk kepada undang-undang dan peraturan berkuat kuasa di Selangor.

Meskipun terpalit kontroversi tersebut namun Kuliah Maghrib Perdana Ustaz Azhar Idrus di Masjid Ar-Rahimah Kampung Pandan pada 26 Februari lalu dihadiri oleh ribuan jemaah.


Lebih 10.7 juta populasi Malaysia lengkapkan dua dos vaksin

Sebanyak 32.9 peratus atau 10,734,415 populasi negara ini telah melengkapkan dua dos suntikan vaksin Covid-19 setakat semalam, kata Menteri Kesihatan Datuk Seri Dr Adham Baba.

Beliau berkata 17,076,440 orang atau 52.3 peratus telah menerima dos pertama, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) setakat semalam sebanyak 27,810,855 dos.

Dengan ini, sebanyak 72.9 peratus penduduk dewasa telah menerima dos pertama, manakala 45.9 peratus telah melengkapkan dua dos vaksin Covid-19, setakat semalam.

Sementara itu, vaksinasi harian mencatatkan 415,875 dos semalam dengan 143,671 adalah dos pertama manakala 272,204 adalah dos kedua.

PICK dilancarkan pada 24 Feb lepas bagi memberikan vaksinasi untuk membendung pandemik Covid-19 di seluruh negara.


Peguam PMX jawab isu rumah di Kajang, kata dipajak selama 10 tahun

Rumah didiami Perdana Menteri (PMX) Datuk Seri Anwar Ibrahim di Kajang ketika ini dipajak selama 10 tahun, kata seorang peguamnya.

Peguam PMX, SN Sankara Nair memberi respon itu susulan pendedahan aktivis politik, Badrul Hisham Shaharin berhubung status rumah di Kajang kerana nama didaftarkan itu adalah atas seorang nama pemilik bernama Cina.

Menurut Badrul Hisham, status mencurigakan berhubung rumah didiami Anwar itu menyebabkan satu laporan dibuat kepada Suruhanjaya Pencegahan Rasuah Malaysia (SPRM) dan mendakwa beberapa dokumen berhubung pemilikan rumah tersebut juga diserah kepada pihak agensi tersebut.

Bagaimanapun, Sankara Nair berkata rumah itu mempunyai perjanjian pajakan pajakan selama 10 tahun untuk mendiami rumah terbabit dan ditandatangani pada 2020.

“Harta yang dia diami sekarang adalah dalam pajakan. Ada perjanjian pajakan selama 10 tahun,” katanya dipetik laporan Malaysiakini.

Terdahulu Sankara Nair menemani setiausaha politik Anwar, Farhan Fauzi, untuk membuat laporan kepada pihak berkuasa berhubung dakwaan dibuat Badrul Hisham dan dua yang lain berhubung kediaman di di Sungai Long itu.

Sankara Nair berkata dia memiliki dokumen yang berkaitan bagi membuktikan kediaman tersebut dipajak.

Maklumat tersebut katanya juga boleh ditemukan jika dicari di pejabat tanah.

“Dakwaan itu bersifat sangat memfitnah kerana tidak ada kebenaran,” katanya.

Tambah peguam itu lagi seseorang perdana menteri berhak tinggal di mana saja yang dianggap sesuai selagi ia dirasakan selamat.

“Dia (Anwar) mempunyai tempoh pajakan selama 10 tahun, jadi mengapa dia perlu keluar? Mengapa dia perlu berpindah hanya kerana dia perdana menteri?” katanya.

Sementara itu Farhan berkata dia telah membuat laporan di Ibu Pejabat Polis Daerah Putrajaya hari ini mengikut Seksyen 500 Kanun Keseksaan dan Seksyen 233 Akta Komunikasi dan Multimedia.

Turut dirujuk kepada pihak berkuasa, katanya, ialah bekas ketua penerangan Bersatu Datuk Wan Saiful Wan Jan dan penulis blog Raggie Jessy Rithaudeen, berhubung kenyataan mereka yang didakwa mencemarkan nama baik Anwar.


Selepas dibebaskan, Zahid kini kata undang-undang ditegakkan

Datuk Seri Ahmad Zahid Hamidi menyifatkan keputusan mahkamah hari ini yang membebaskannya daripada pertuduhan menerima suapan daripada syarikat Ultra Kirana Sdn Bhd (UKSB) sebagai bukti undang-undang yang ditegakkan.

Presiden UMNO itu hari ini dibebaskan Mahkamah Tinggi Shah Alam daripada 40 pertuduhan rasuah melibatkan kontrak pengendali Perkhidmatan One Stop Centre (OSC) di China dan sistem Visa Luar Negara (VLN).

Sejurus keputusan tersebut, Zahid semasa sidang media berkata keadilan sudah ditegakkan selepas ditelanjangkan dan dituduh dengan pelbagai anggapan ekoran kes mahkamah yang sedang dihadapinya.

“Saya telah diaibkan, dimalukan, malah ditelanjangkan dengan pelbagai anggapan dan saya telah dihukum terlebih dahulu oleh court of public opinion.

“Tapi Jumaat ini kebenaran perundangan ditegakkan,” katanya pada sidang media.

Pada 26 Jun 2019, Zahid didakwa di Mahkamah Sesyen Kuala Lumpur atas tujuh pertuduhan menerima rasuah berhubung Sistem VLN.

Bagaimanapun pada 31 Julai 2019, mahkamah membenarkan permohonan bekas Menteri Dalam Negeri itu untuk memindahkan kes berkenaan ke Mahkamah Sesyen Shah Alam bagi dibicarakan bersama-sama 33 lagi pertuduhan rasuah membabitkan VLN.

Kesemua kes itu kemudiannya dipindahkan ke Mahkamah Tinggi Shah Alam untuk dibicarakan bersama.

Zahid didakwa terhadap 33 pertuduhan menerima suapan berjumlah SGD13.56 juta daripada syarikat UKSB sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali OSC di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Zahid didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan jika sabit kesalahan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SGD13.56 juta berhubung sistem VLN antara 2014 hingga 2017.

Bagi tujuh pertuduhan lagi, Zahid turut didakwa sebagai Menteri Dalam Negeri memperoleh untuk dirinya wang tunai SG$1,150,000; RM3.125 juta; 15,000 Swiss Franc; dan US$15,000 tanpa balasan daripada syarikat sama yang mempunyai hubungan dengan kerja rasmi beliau.

Zahid dituduh melakukan perbuatan itu di Country Heights, antara Jun 2015 dan Oktober 2017.

Pertuduhan mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya jika sabit kesalahan.


Takut kalah, pembangkang Johor tolak PRN sedia sokong UMNO

Pembangkang Johor menolak Pilihan Raya Negeri (PRN) diadakan sebaliknya menawarkan ‘Komitmen Kestabilan’ bagi memastikan kerajaan negeri dapat memberi tumpuan terhadap kebajikan rakyat dan usaha memulihkan ekonomi.

Menurut kenyataan bersama parti Amanah, PKR, DAP dan Muda yang dikeluarkan, pelaksanaan PRN di negeri itu adalah satu tindakan yang tidak munasabah dan tidak mengutamakan kepentingan rakyat serta negeri, lapor Bernama.

Kenyataan bersama itu dikeluarkan oleh Ketua Pembangkang Johor yang juga Pengerusi Amanah Johor Aminolhuda Hassan, Pengerusi Majlis Pimpinan Negeri Johor PKR Syed Ibrahim Syed Noh, Pengerusi DAP Johor Liew Chin Tong dan Presiden Muda Syed Saddiq Syed Abd Rahman.

Menurut kenyataan itu anggaran kos sebanyak RM150 juta yang diperlukan untuk membiayai PRN Johor merupakan satu pembaziran yang sangat besar daripada kerajaan.

“Blok pembangkang di negeri ini telah memberikan kerjasama sepenuhnya terhadap kerajaan pimpinan Datuk Hasni Mohammad (Menteri Besar) meskipun dengan perbezaan majoriti hanya satu kerusi di Dewan Undangan Negeri.

“(Justeru), blok pembangkang telah bersepakat untuk bersama-sama menawarkan Komitmen Kestabilan,” menurut kenyataan bersama itu.

Semalam, Hasni dilaporkan sebagai berkata meskipun belum ada perbincangan mengenai mengadakan PRN Johor di peringkat UMNO Johor, pihaknya tidak pernah menolak keperluan untuk mengadakan PRN disebabkan faktor kestabilan kerajaan negeri yang kini mempunyai majoriti tipis.

Selepas pemergian Ahli Dewan Undangan Negeri Kempas Datuk Osman Sapian pada 21 Dis lepas, kerajaan negeri yang dipimpin Barisan Nasional kini mempunyai 28 kerusi manakala Pakatan Harapan 27 kerusi.


Beza tindakan 12 menteri PN hantar surat dengan khianat 15 MP UMNO

Tindakan 12 menteri Kabinet daripada Perikatan Nasional (PN) menghantar surat kepada Yang di-Pertuan Agong menolak Pilihan Raya Umum Ke-15 (PRU-15) diadakan tahun ini, tidak boleh ditafsir hilangnya kepercayaan kepada Perdana Menteri Datuk Seri Ismail Sabri Yaakob.

Sebaliknya, pengkhianatan 15 ahli Parlimen (MP) daripada UMNO sebelum ini yang menarik sokongan kepada PN, dianggap lebih teruk sehingga kerajaan yang dibangunkan untuk membela rakyat telah tumbang.

Penolakan PN untuk mengadakan PRU tahun ini adalah berasas kerana seluruh negara akan berdepan dengan bencana alam, seperti hujan lebat dan banjir, yang biasa berlaku setiap tahun mulai November hingga Mac.

Malah, untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Berbanding pengkhianatan 15 MP UMNO yang bertindak menarik sokongan terhadap kerajaan PN dan Perdana Menteri (PM) ketika itu Tan Sri Muhyiddin Yassin, pada 3 Mac 2021, dilakukan bagi menyelamatkan pemimpin parti yang berdepan pelbagai tuduhan jenayah, termasuk rasuah dan salah guna kuasa.

Sehari kemudian, Muhyiddin pada sidang media menjelaskan bahawa terdapat pihak yang kurang senang dengan ketegasan beliau untuk tidak melayan beberapa tuntutan mereka.

“Ini termasuk desakan supaya saya mencampuri urusan mahkamah untuk membebaskan beberapa individu yang sedang didakwa atas kesalahan jenayah.

“Saya juga telah dituduh menderhaka kepada Raja sedangkan apa yang saya lakukan adalah semata-mata untuk memelihara keluhuran Perlembagaan dan mempertahankan kemuliaan institusi Raja Berperlembagaan.

“Saya tidak akan mengorbankan prinsip saya dan membelakangi sumpah jawatan saya untuk menunaikan segala kewajipan dengan jujur, menumpahkan taat setia kepada Raja dan Negara serta memelihara, melindungi dan mempertahankan Perlembagaan,” kata Muhyiddin.

Terdahulu, hari ini (7 Oktober 2022), Setiausaha Agung UMNO Datuk Seri Ahmad Maslan berpendapat keabsahan kerajaan ketika ini semakin berkurangan dengan tindakan 12 menteri Kabinet PN mengutus surat kepada Yang di-Pertuan Agong berhubung pendirian gabungan itu menolak PRU-15 diadakan tahun ini.

Menurutnya langkah 12 menteri Kabinet PN itu mengurangkan sebanyak 40 peratus keabsahan kerajaan sedia ada.

“Ia (tindakan 12 menteri Kabinet PN) dilihat sesuatu yang tidak baik berlaku dalam kerajaan pentadbiran sekarang, apabila ada 12 menteri tulis surat sedemikian rupa.

“Selaku anggota Kabinet, mereka sepatutnya boleh selesaikan perkara itu pada mesyuarat Kabinet. Oleh itu pada pandangan saya, ia tidak wajar dibuat kerana sepatutnya menteri membincangkan ketidaksetujuan dalam Kabinet, bukan diumumkan di luar.

“Ia melambangkan ketidakpercayaan kepada apa yang ingin dibuat Perdana Menteri, Datuk Seri Ismail Sabri Yaakob,” katanya pada sidang media sebelum perasmian Mesyuarat Puteri UMNO Bahagian Pontian, di Rumah UMNO Pontian, seperti dilapor BH.

Bagaimanapun, pendapat Ahmad disanggah oleh Setiausaha Agung PN Datuk Seri Hamzah Zainudin yang berkata isu sokongan kepada PM adalah perkara berbeza berbanding pendirian PN berhubung pembubaran Parlimen dan PRU-15.

“Itu (menarik sokongan kepada PM) bab lain. Ini bab pilihan raya,” katanya.

Beliau menjelaskan mengenai isu sama ada surat daripada 12 anggota Kabinet PN kepada Yang di-Pertuan Agong bagi menyatakan pendirian tidak bersetuju PRU-15 diadakan tahun ini juga bererti PN menarik sokongan kepada PM.

Mengulas surat berkenaan, Hamzah dilaporkan berkata pendirian mereka dibuat berdasarkan konsensus dalam kalangan parti komponen PN yang tidak bersetuju PRU-15 dilaksanakan ketika musim tengkujuh dan risiko banjir besar.

“Kami menteri-menteri terima arahan untuk tidak mahu diadakan PRU pada masa terdekat kerana kita mengikut keputusan parti,” katanya.

Terdahulu, Timbalan Presiden PAS, Datuk Seri Tuan Ibrahim Tuan Man mengesahkan semua 12 menteri daripada PAS dan Bersatu mewakili PN menghantar surat kepada Yang di-Pertuan Agong bagi menyatakan pendirian tidak bersetuju jika PRU-15 dilaksanakan tahun ini.

Anggota Kabinet PN tidak bersetuju PRU-15 diadakan tahun ini atas faktor musim tengkujuh yang diramalkan berisiko mencetus bencana banjir besar hujung tahun ini, selain faktor pemulihan ekonomi yang memerlukan tumpuan penuh kerajaan.

Baru-baru ini, Ketua Pemuda UMNO, Datuk Dr Asyraf Wajdi Dusuki membangkitkan persoalan sama ada surat daripada anggota Kabinet Bersatu dan PAS itu boleh dianggap sebagai mereka hilang kepercayaan kepada PM.


Raja Salman undang Emir Qatar melawat Arab Saudi

Raja Arab Saudi Raja Salman Abdulaziz Al Saud mengundang Emir Qatar, Sheikh Tamim bin Hamad Al Thani untuk melawat negara itu, kata pejabat Emir.

Undangan tersebut dilihat sebagai petanda baharu kedua-dua negara jiran itu akan menjalin hubungan lebih erat selepas Riyadh memutuskan hubungan dengan Doha pada 2017.

Tiga lagi negara yang memutuskan hubungan diplomatik dan perdagangan, serta menutup pintu sempadan dengan Qatar ialah Emiriah Arab Bersatu, Bahrain dan Mesir.

Namun pada Januari tahun ini semua negara terbabit setuju menyambung semula hubungan dengan Qatar.

“Sheikh Tamim menerima surat undangan itu melawat Arab Saudi daripada Raja Salman,” kata pejabat Emir dalam satu kenyataan.

Kali terakhir Emir Qatar melakukan perjalanan ke Arab Saudi ialah pada 6 Januari lalu bagi menghadiri Sidang Kemuncak Majlis Kerjasama Teluk.

Bagaimanapun, beliau hanya menemui Putra Mahkota, Putera Mohammed bin Salman.

Jemputan terbaharu itu disampaikan Menteri Luar Arab Saudi, Putera Faisal bin Farhan Al Saud yang tiba di Doha untuk menemui rakan sejawatnya dari Qatar.

“Kedua-duanya berbincang mengenai kerjasama negara-negara Teluk,” kata Kementerian Luar Qatar. – Agensi


Gurauan tak bertempat: Menteri Pendidikan pertahan PMX

Susulan gurauan tak bertempat Perdana Menteri, Datuk Seri Anwar Ibrahim pada program Temu Anwar di Universiti Sains Islam Malaysia (USIM), Negeri Sembilan yang dikecam, hari ini Menteri Pendidikan mempertahankan tindakan bosnya itu.

Memetik laporan FMT, Fadhlina Sidek hanya berkata kenyataan itu disalah tafsir dan menolak sebarang pertanyaan lanjut yang diajukan wartawan.

Sabtu lalu, ketika ingin menjawab pertanyaan dikemukakan seorang pelajar perempuan Tingkatan 6, Anwar memuji kekemasan soalan dikemukakan pelajar berusia 18 tahun itu.

Beliau sempat berseloroh akan meminta nombor telefon pelajar itu sekiranya beliau masih muda.

“Saya bangga dengan Adriana ini. Tingkatan Enam pun bertanya soalan yang begitu kemas.

“Kalau saya muda saya dah minta nombor telefon,” seloroh Anwar di mana kejadian itu disiarkan secara langsung dalam program ‘Temu Anwar’ di USIM.

Jawapan Presiden PKR itu mendapat sorakan hadirin yang hadir pada program itu.

Pada sesi dialog itu, pelajar yang memperkenalkan dirinya sebagai Adriana melontarkan dua soalan berkisar kepada ekonomi dan kejatuhan ringgit.

Susulan kenyataan Pengerusi Pakatan Harapan itu, pelbagai pihak menuntut beliau memohon maaf kerana mengeluarkan kenyataan yang seksis.


Ringgit dibuka susut berbanding dolar AS

Ringgit dibuka rendah berbanding dolar Ameria Syarikat (AS) pada Isnin memandangkan data pekerjaan AS yang kukuh meredakan kebimbangan terhadap kemelesetan di sana dan mendorong permintaan ke atas dolar.

Pada 9 pagi, mata wang tempatan susut kepada 4.4370/4450 berbanding dolar AS daripada 4.4350/4400 ketika ditutup pada Jumaat lepas, menurut laporan Bernama.

Ketua Ekonomi dan Kewangan Sosial, Bank Muamalat Malaysia Bhd Mohd Afzanizam Abdul Rashid berkata walau bagaimanapun, memandangkan ringgit masih terlebih jual dari sudut pandang teknikal, peningkatan ringgit berbanding dolar AS seterusnya boleh dijangkakan.

“Paras sokongan semasa adalah pada RM4.4254 dan ringgit mungkin cenderung kepada paras itu berbanding dolar AS,” katanya.
Pengumuman mengenai Keluaran Dalam Negara Kasar (KDNK) suku pertama 2023 Malaysia pada Jumaat akan dipantau dengan teliti, katanya.

“Kami mengunjurkan pertumbuhan KDNK mungkin mencapai 5.5 peratus. Unjuran sedemikian adalah berdasarkan penggunaan swasta yang lebih kukuh memandangkan pasaran buruh terus pulih,” katanya.

Sementara itu, ringgit diniagakan rendah kebanyakannya berbanding sekumpulan mata wang utama.

Ia rendah berbanding pound British kepada 5.6044/6145 berbanding 5.5908/5971 pada Jumaat lalu dan susut berbanding euro kepada 4.8909/8997 daripada 4.8900/8955.

Walau bagaimanapun, unit domestik meningkat berbanding yen Jepun kepada 3.2884/2945 daripada 3.3050/3090 semasa ditutup pada Jumaat lepas.

Ringgit diniagakan bercampur-campur berbanding mata wang Asean.

Mata wang tempatan rendah berbanding dolar Singapura kepada 3.3467/3532 daripada 3.3464/3507 pada Jumaat lepas dan turun berbanding rupiah Indonesia kepada 302.2/302.9 daripada 302.1/302.6.

Ringgit naik berbanding baht Thai kepada 13.0924/1229 daripada 13.1446/1661 serta meningkat peso Filipina kepada 8.01/8.03 daripada 8.02/8.03.


Spekulasi ADUN Warisan keluar parti dinafikan Shafie Apdal

Presiden Warisan Datuk Seri Mohd Shafie Apdal hari ini menafikan dakwaan yang tular di media sosial kononnya ada Ahli Dewan Undangan Negeri (ADUN) mahu meninggalkan parti itu.

Spekulasi tercetus susulan khabar angin mengatakan beberapa ADUN parti tersebut bakal meninggalkan parti untuk menyertai kerajaan Gabungan Rakyat Sabah (GRS) selepas sokongan diberikan parti itu kepada kerajaan pusat Pakatan Harapan (PH)-Barisan Nasional (BN) baru-baru ini.

“Warisan kekal utuh. Khabar angin dan cakap-cakap mengenai kononnya ada ADUN Warisan yang mahu keluar parti ditimbulkan semula sebagai percubaan berniat jahat pihak tertentu untuk melemahkan dan menjatuhkan Warisan,” katanya dalam kenyataan hari ini.

Beliau berkata Warisan telah mengadakan mesyuarat Ahli Majlis Tertinggi (AMT) pagi tadi yang turut dihadiri wakil rakyat parti itu.

“Semua ADUN Warisan mengulangi kesetiaan tidak berbelah bahagi mereka kepada parti,” katanya sambil menambah AMT dan wakil rakyat parti itu juga sebulat suara menyatakan sokongan kepada Kerajaan Perpaduan dan Perdana Menteri Datuk Seri Anwar Ibrahim.

Ketika ini, Warisan mempunyai 19 ADUN di Sabah dan satu di Selangor serta tiga Ahli Parlimen.

Dalam kenyataan berasingan, ADUN Darau Azhar Matussin yang juga AMT Warisan menyangkal dakwaan kononnya beliau bersama enam lagi wakil rakyat akan meninggalkan parti itu.

“Ini hanya sekadar mainan politik sekali gus sengaja menimbulkan isu untuk mengelirukan rakyat khususnya di peringkat akar umbi, semua ADUN Warisan berada di belakang Presiden,” katanya.


PH-BN sasar Hadi Awang pula untuk lemahkan PN, PAS, kata Wan Saiful

Ahli Parlimen Perikatan Nasional (PN) Tasek Gelugor, Datuk Wan Saiful Wan Jan berkata kerajaan Pakatan Harapan-Barisan Nasional (PH-BN) kini menyasarkan pula Presiden PAS, Tan Sri Abdul Hadi Awang, dalam usaha melumpuhkan PN.

Menurutnya Abdul Hadi yang juga Timbalan Pengerusi PN menjadi sasaran baharu menyusul tindakan Suruhanjaya Pencegahan Rasuah Malaysia (SPRM) terhadap Pengerusi PN yang juga Presiden Bersatu, Tan Sri Muhyiddin Yassin hari ini (Khamis, 9 Mac 2023) dan beliau sebelum ini.

“Setelah Tan Sri Muhyiddin dan saya dari Bersatu, kini tumpuan mereka ialah Tan Sri Haji Abdul Hadi Awang dari PAS.

“Pastinya, target utama ialah melumpuhkan Perikatan Nasional agar tiada semak imbang dalam negara ini,” katanya dalam satu kenyataan hari ini.

Terdahulu, SPRM mengesahkan Muhyiddin yang juga bekas Perdana Menteri ditahan dan akan didakwa di mahkamah esok.

20 Februari lalu, Wan Saiful mengaku tidak bersalah di Mahkamah Sesyen Kuala Lumpur atas dua pertuduhan menerima rasuah RM6.9 juta bagi projek berhubung inisiatif Program Jana Ekonomi Pemerkasaan Kontraktor Bumiputera Berwibawa (Jana Wibawa).

Mengulas lanjut, Wan Saiful berkata Abdul Hadi disiasat kerana kenyataan beliau mengenai pertukaran kerajaan.

“Kenyataan itu tiada apa salahnya kerana memang pertukaran kerajaan boleh dilakukan pada bila-bila masa dalam sistem demokrasi Westminster yang kita amalkan.

“Anwar Ibrahim adalah seorang yang sebelum ini telah dihukum penjara atas kesalahan salah guna kuasa.

“Tidak pelik jika bekas banduan ini mengulang perangai lama apabila mendapat peluang duduk di atas singgahsana,” katanya lagi.

Beliau turut memberi amaran kepada rakyat dan pemerhati antarabangsabahawa inilah dia Anwar yang sebenar.

“Tekanan yang Anwar kenakan kepada pembangkang adalah untuk melumpuhkan proses semak imbang. Nepotisme bermaharajalela dalam kerajaan Anwar.

“Anwar bukan seorang reformis. Dia seorang pendendam tua yang opportunis dan kuku besi,” katanya.

Terdahulu, Ketua Polis Daerah Sentul Asisten Komisioner Beh Eng Lai dilaporkan berkata, pihaknya telah menerima laporan terhadap Ahli Parlimen Marang itu, yang dibuat Pemuda Amanah Nasional dan Angkatan Muda Keadilan (AMK) Selangor di Ibu Pejabat Polis Daerah (IPD) Dang Wangi semalam.

“Kes berkenaan akan disiasat oleh Unit Siasatan Jenayah Terkelas Bukit Aman,” katanya.


Arab Saudi catat jangkitan harian tertinggi, 5499 kes baharu

Arab Saudi merekodkan jumlah jangkitan harian tertinggi Covid-19 pada Khamis, dengan 5,499 kes baharu dan dua kematian akibat komplikasi virus berkenaan, lapor Kementerian Kesihatan (MOH).

Jumlah kes harian tertinggi sebelum ini sebanyak 5,362 kes dicatat pada 12 Januari 2022.

Daripada jumlah jangkitan baharu itu, sebanyak 1,565 direkodkan di ibu negara Riyadh, diikuti 877 di Jeddah; Makkah (474); Madinah (239); Dammam (198); Taif (137); Qatif (110); Al-Khobar (103); Hofuf (102); dan Khulais (100). Beberapa bandar lain mencatat jumlah di bawah 100 kes.

Bilangan kes meningkat pantas dalam beberapa minggu kebelakangan ini susulan penularan meluas Omicron – varian yang paling cepat menjangkiti.

Arab Saudi merekodkan kes pertama varian Omicron pada awal Disember, dipercayai berasal dari negara Afrika utara yang tidak didedahkan.

Keseluruhannya, negara itu kini merekodkan 599,044 kumulatif kes positif sejak permulaan pandemik pada 2020 lalu, dan 8,901 kematian.

Sehingga semalam, lebih 53.3 juta dos vaksin Covid-19 telah diberikan di seluruh Arab Saudi, dengan 50 peratus daripada keseluruhan populasinya telah lengkap divaksinasi.

Pada 30 Disember 2021 lalu, pihak berkuasa Arab Saudi melaksanakan semula langkah penjarakan sosial di Masjidil Haram, Makkah susulan peningkatan kes Covid-19, selain mewajibkan pemakaian pelitup muka di tempat awam.

Negara itu baru-baru ini mengemas kini sekatan Covid-19, apabila mengumumkan denda baharu sebanyak AS$266 (1,000 riyal Saudi) bagi mereka yang melanggar peraturan penjarakan sosial, dan $266,000 (100,000 riyal) untuk pesalah berulang.


Kes harian turun sedikit

Jangkitan harian Covid-19 di seluruh negara dalam tempoh 24 jam sehingga 12 tengah hari tadi, turun sedikit daripada 22,802 kes semalam kepada 21,072 hari ini, dengan 86 daripadanya adalah kes serius.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan kumulatif kes positif yang dilaporkan sejak awal 2020 lalu hingga hari ini meningkat kepada 3,040,235 kes.

Menurutnya daripada jumlah kes hari ini, 86 kes atau 0.41 peratus adalah kategori 3, 4, dan 5; dan 20,986 kes (99.59 peratus) kategori 1 dan 2. Berikut adalah pecahan kategori kes hari ini:

Sehingga semalam, seramai 2,846,713 pesakit telah pulih, 140,336 kes masih aktif dan 32,114 kematian dilaporkan.

Daripada jumlah kes aktif itu seramai 127,984 pesakit sedang menjalani kuarantin di rumah; 6,254 ditempatkan di PKRC; 5,922 dimasukkan ke hospital; dan 176 pesakit dirawat di ICU, dengan 98 daripadanya memerlukan alat bantuan pernafasan.

Dr Noor Hisham memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara turun daripada 1.51 kepada Rt 1.49 hari ini.

Bagaimanapun, semua negeri dan Wilayah Persekutuan kekal merekodkan nilai Rt melebihi 1.00 di mana menurut pakar kesihatan, nilai Rt berada pada tahap membimbangkan apabila melepasi 1.00 dengan lebih ramai individu berpotensi untuk dijangkiti.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.

Nilai Rt tertinggi dicatatkan Labuan iaitu 2.14, turun berbanding Rt 2.31 semalam, diikuti Sarawak 1.67 (1.82 semalam); Sabah 1.66 (1.65 semalam); Perlis 1.47 (1.51 semalam); Pulau Pinang 1.46 (1.45 semalam); Johor 1.40 (1.38 semalam); dan Pahang 1.38 (1.34 semalam).

Selangor dan Kelantan pula masing-masing mencatat Rt 1.37, diikuti 1.35 bagi Kedah dan Terengganu; Putrajaya 1.34; Negeri Sembilan 1.31; Melaka 1.28; Perak 1.27; dan Kuala Lumpur 1.22.


1.18 juta terima dos kedua, rekod tertinggi vaksinasi semalam

Seramai 1,180,744 individu di seluruh negara melengkapkan dos kedua Program Imunisasi Covid-19 Kebangsaan (PICK) skali gus mencatat rekod tertinggi dengan pemberian 151,309 dos sejak dilaksanakan 24 Februari lalu.

Jawatankuasa Khas Jaminan Akses Bekalan Vaksin Covid-19 (JKJAV) dalam kenyataannya memaklumkan daripada keseluruhan dos yang diberikan semalam, seramai 105,722 individu mendapat suntikan pertama, manakala 45,587 lagi menerima dos kedua.

Menteri Kesihatan, Datuk Seri Dr Adham Baba berkata 2,609,377 individu telah menerima dos pertama, menjadikan jumlah keseluruhan pemberian dos pertama dan kedua di negara ini ialah 3,790,121 dos setakat semalam.

Katanya, lima negeri telah melengkapkan kedua-dua dos tertinggi ialah Selangor dengan 152,215 dos diikuti Sarawak (124,820), Kuala Lumpur (108,740), Perak (108,361) dan Johor (107,192).

Semalam, Menteri PICK Khairy Jamaluddin berkata kerajaan menyasarkan lebih 200,000 orang akan menerima suntikan vaksin Covid-19 sehari bermula Julai ini.

Beliau berkata jumlah itu akan ditingkatkan kepada lebih 300,000 orang sehari mulai Ogos.

Sehingga semalam, 52.7 peratus atau 12,774,132 individu telah mendaftar untuk PICK dan Selangor mencatatkan jumlah pendaftaran tertinggi iaitu 3,367,090 orang.

Mengikut perancangan, fasa kedua program itu yang bermula April hingga Ogos ini akan membabitkan pemvaksinan 9.4 juta warga emas, kumpulan rentan dan Orang Kelainan Upaya.

Fasa ketiga bermula bulan lalu hingga Februari 2022 pula membabitkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.

Pada fasa pertama program yang berlangsung dari Februari hingga April lalu kira-kira 500,000 petugas barisan hadapan termasuk warga kesihatan menerima vaksin itu.


Kenyataan melampau Guan Eng, cubaan tiup api perkauman : PN Melaka

Pemuda Perikatan Nasional (PN) Melaka menyifatkan Pengerusi DAP, Lim Guan Eng melampau apabila menyamakan nasib Pulau Pinang seperti wilayah di China sekiranya PN memerintah.

Ketuanya Penerangannya, Dr Mohd Aleef Yusof berkata kenyataan Guan Eng itu telah meniupkan api perkauman antara orang Melayu dan bukan Melayu.

Malah kata Ahli Dewan Undangan Negeri (ADUN) Sungai Udang itu, kenyataan bekas menteri kewangan kerajaan PH tersebut adalah cubaan menakut-nakutkan orang bukan Melayu dengan dasar PN.

“Perbuatan ini menunjukkan Lim Guan Eng amat terdesak apabila menyaksikan kumpulan besar rakyat yang mula beralih perhatian kepada PN. Bagaimana seorang pemimpin DAP boleh mengeluarkan kenyataan seperti ini?

“Beliaulah yang cuba memecah belahkan rakyat di negara ini dengan memainkan isu perkauman, menakut-nakutkan kaum bukan Melayu bahawa mereka akan ditindas apabila parti didonimasi orang Melayu seperti Perikatan Nasional berkuasa kelak,” katanya, lapor MalaysiaGazette.

Sebelum ini, polis mengesahkan Guan Eng disiasat di bawah Seksyen 4(1) Akta Hasutan 1948, Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998 selepas menerima beberapa laporan terhadapnya kerana dipercayai menyentuh isu 3R (kaum, agama dan raja) ketika berucap pada program ‘Tian Fu Gong Bai Long Wang Singapore – Malaysia Tour 2023’ di Tokong Batu, Jelutong, Pulau Pinang pada 7 Julai lalu.

Portal MalaysiaNow yang menterjemahkan laporan China Press melaporkan Guan Eng berkata ‘gelombang hijau’ akan menyebabkan tokong dirobohkan, namun penyembahan terhadap ‘tuhan dan Buddha’ akan terus dilindungi jika kerajaan semasa Pulau Pinang dikekalkan selepas PRN namun Ahli Parlimen Bagan itu menafikan laporan tersebut.

Mengulas lanjut, Aleef berkata seorang pemimpin tanpa mengira latar belakang sewajarnya bertindak menyatukan rakyat serta berusaha merapatkan jurang perbezaan antara kaum.

Malah pemimpin juga sepatutnya berusaha untuk memupuk sikap toleransi agar rakyatnya dapat menikmati kehidupan lebih harmoni.


Menteri UMNO enggan letak jawatan, Zahid bermadah ‘katak’ pula

Selepas gesaan supaya Menteri dan Timbalan Menteri UMNO yang berada dalam Kabinet meletak jawatan, Presiden UMNO bermadah tentang binatang ‘katak’ seolah-olah marah dengan seteru politiknya.

Datuk Seri Ahmad Zahid Hamidi bermadah dengan membuat perbezaan antara katak liar dan katak belaan yang menurutnya digunakan untuk tujuan tertentu sama ada memancing atau sebagai makanan eksotik.

“Ada kaki pancing menggunakan katak sebagai umpan untuk menangkap ikan.

“Katak hidup dikatakan lebih efektif berbanding katak tiruan untuk memperdaya ikan.

“Katak turut dijadikan sebagai sumber makanan eksotik oleh golongan tertentu,” katanya.

Tidak pasti tulisan Zahid ini ditujukan kepada pihak mana, bagaimanapun diketahui sebelum ini ada beberapa Ahli Parlimen UMNO yang menyeberang untuk bersama Bersatu.

Ujar Zahid, umat Islam dilarang untuk memakan haiwan tersebut kerana hidup dua alam.

“Walaupun saya kaki pancing, tetapi saya tidak pernah gunakan katak sebagai umpan.

“Sebab ada orang kata berdosa dan saya juga tidak akan makan katak walaupun masak tiga rasa.

“Bagi orang beragama Islam, makan haiwan dua alam adalah haram ternasuk katak dan labi-labi,” ujarnya lagi.

Berakhirnya Perhimpunan Agung UMNO 2020 hujung minggu baru-baru ini, perpecahan dalaman parti secara jelas berlaku apabila wujud kumpulan dalam UMNO yang tidak sehaluan dengan Presiden sehingga ada yang mengkritiknya secara terbuka.

Zahid yang cuba menonjolkan dirinya sebagai calon perdana menteri juga gagal dalam usahanya untuk mendesak Menteri dan Timbalan Menteri UMNO meletak jawatan, sebaliknya semasa pertemuan dengan Perdana Menteri Tan Sri Muhyiddin semalam difahamkan Menteri dan Timbalan UMNO menyatakan kesediaan kekal bersama dalam Kabinet Perikatan Nasional.


Empat hari bersidang pembangkang tak beri idea bantu tangani Covid-19

Setelah empat hari persidangan khas Dewan Rakyat berlangsung, blok pembangkang dan sekutu mereka terdiri daripada beberapa Ahli Parlimen (MP) UMNO dilihat hanya pandai bercakap, tetapi tidak memberi idea untuk membantu menangani kes Covid-19.

Cadangan asal persidangan khas Parlimen antara lain bertujuan membincang dan menangani penularan Covid-19 yang semakin membimbangkan sekarang ini.

Sebaliknya MP pembangkang memanfaatkan sepenuhnya persidangan khas Parlimen yang bermula Isnin lalu bagi merealisasikan agenda politik mereka dengan mempertikaikan beberapa isu tidak penting.

“Malangnya sehingga empat hari persidangan berlangsung tiada idea dilontar pembangkang bagi membantu kerajaan tujuan itu,” kata Ahli Parlimen Pasir Puteh Datuk Dr Nik Zawawi Salleh.

Beliau berkata, sehingga sekarang tidak nampak lagi idea baru yang dikongsi MP pembangkang di dalam Dewan Rakyat yang dapat membantu kerajaa, terutama Kementerian Kesihatan (KKM) dalam menangani penuralan Covid-19.

KKM hari ini memaklumkan sebanyak 17,179 jangkitan baharu dilaporkan di seluruh negara dalam tempoh 24 jam sehingga 12 tengah hari tadi menjadikan kumulatif kepada 1,078,646 kes sejak wabak Covid-19 menular di negara ini awal tahun lalu.

Berdasarkan data dikeluarkan KKM hari ini, sembilan negeri merekodkan peningkatan kes.

“Saya amati sepanjang persidangan tiada ada idea menarik daripada pembangkang yang boleh membantu KKM untuk berdepan dengan wabak tersebut. Cuba bagi idea baru yang KKM belum lagi laksanakan.

“Sebaliknya dalam masa yang sama mereka menuntut diadakan persidangan parlimen yang lebih panjang,” katanya pada persidangan khas Parlimen hari ini.

Sebelum itu Dr Nik Zawawi bangun membangkit peraturan dewan bagi meredakan keadaan ketika persidangan yang baru bermula, namun gamat dengan lagak pembangkang.

Beliau berkata apa yang berlaku ialah pembangkang banyak membazirkan masa dengan mengungkitkan perkara-perkara yang tidak berkaitan dengan penerangan yang diberi menteri.

“Pembangkang menghabiskan masa dengan membincangkan perkara-perkara lain di luar agenda yang ditetapkan urusan persidangan,” katanya.


PRU-15: PH tubuh tiga jawatankuasa

Pakatan Harapan (PH) mula membuat persiapan awal menghadapi Pilihan Raya Umum Ke-15 (PRU-15) apabila hari ini mengumumkan pembentukan tiga jawatankuasa pilihan rayanya.

Ketiga-tiga jawatankuasa itu ialah Jawatankuasa Pilihan Raya; Jawatankuasa Manifesto; dan Jawatankuasa Jelajah Harapan, kata PH dalam kenyataannya hari ini.

Kenyataan itu dikeluarkan bersama Presiden PKR, Datuk Seri Anwar Ibrahim; Presiden Parti Amanah Negara (AMANAH), Mohamad Sabu; Setiausaha Agung DAP, Anthony Look serta Presiden Pertubuhan Kinabalu Progresif Bersatu (UPKO), Datuk Madius Tangau.

PH turut mengulangi pendirian Rang Undang-Undang (RUU) Anti Lompat Parti perlu dibentang dan diluluskan Parlimen bagi mengembalikan keyakinan rakyat terhadap sistem demokrasi di Malaysia.

Majlis Presiden PH juga menjelaskan akan melipat gandakan usaha, merangkul seluruh kekuatan pembangkang untuk memastikan PRU ke-15 menjadi milik rakyat.

“Menang kalah dan jatuh bangun itu adalah rasmi perjuangan,” katanya.

PH komited menghormati Perjanjian Malaysia 1963 (MA 63) kerana terbentuknya Persekutuan Malaysia pada 1963 adalah berdasarkan kepada persefahaman dan niat ikhlas pemimpin terdahulu.

“Segala peruntukan yang termaktub dalam Perlembagaan Persekutuan yang mengiktiraf hak istimewa kepada Sabah dan Sarawak perlu dilaksana seperti perkara 112C dan 112D yang mana tafsirannya perlu dibuat berdasarkan niat Perlembagaan dan bukannya untuk menidakkan hak Sabah dan Sarawak,” katanya.


Penggunaan katil ICU di Johor dan Kelantan meningkat akibat kes Covid-19

Johor yang baharu sahaja selesai mengadakan Pilihan Raya Negeri (PRN) pada 12 Mac lalu mencatatkan peningkatan penggunaan katil kes kritikal atau unit rawatan rapi (ICU) melibatkan kes Covid-19, ia termasuk negeri Kelantan yang juga meningkat.

Menurut rekod terbaharu Kementerian Kesihatan (KKM), enam negeri merekodkan penggunaan katil ICU sudah melebihi 50 peratus dan keadaan ini amat membimbangkan kerana tidak menolak kemungkinan lebih banyak lagi akan dimasukkan kerana berdepan keadaan kesihatan yang teruk akibat jangkitan Covid-19.

Untuk rekod, kadar penggunaan katil ICU didahului Kuala Lumpur dengan 77 peratus daripada 26 katil, Kelantan (75 daripada 48 katil), Johor (66 peratus daripada 56 katil), Selangor (62 peratus daripada 86 katil), Melaka (59 peratus daripada 32 katil) dan Pulau Pinang (51 peratus daripada 49 katil).

Bagi katil bukan ICU, 12 negeri menunjukkan penggunaan melebihi 50 peratus iaitu Putrajaya (107 peratus), Selangor (103 peratus), Kuala Lumpur (90 peratus), Perak (86 peratus), Melaka (84 peratus), Sarawak (81 peratus), Perlis (76 peratus), Terengganu (73 peratus), Kelantan (71 peratus), Johor (58 peratus), Pulau Pinang (56 peratus) dan Pahang (55 peratus).

Ketua Pengarah Kesihatan, Tan Sri Dr Noor Hisham Abdullah, berkata bilangan pesakit Covid-19 yang memerlukan alat bantuan pernafasan menunjukkan penurunan kepada 215 pesakit atau 25 peratus penggunaan.

“Sebanyak 1,521 kes Covid-19 dimasukkan ke hospital semalam dengan 634 kes atau 41.7 peratus adalah kategori 3, 4, dan 5; dan 887 kes (58.3 peratus) adalah kategori 1 dan 2,” katanya.


Lawatan kerja Kabinet ke luar negara cecah RM18.6 juta

Kerajaan sudah membelanjakan RM18.6 juta untuk membiayai 64 lawatan kerja ahli Kabinet ke luar negara bermula Januari hingga April lalu.

Menteri di Jabatan Perdana Menteri (Hal Ehwal Sabah, Sarawak Dan Tugas-Tugas Khas), Datuk Armizan Mohd Ali memaklumkan perkara itu dalam jawapan bertulis kepada Dewan Rakyat bertarikh semalam.

Katanya kesemua lawatan itu mendapat kelulusan jemaah menteri dan 15 lawatan melibatkan Perdana Menteri, Datuk Seri Anwar Ibrahim.

“Ahli-ahli Kabinet kerajaan berserta delegasi pegawai kerajaan ke negara-negara luar tertentu bagi membantu kerajaan mengukuhkan lagi pertumbuhan ekonomi melalui kerjasama perdagangan dan kemasukan pelaburan langsung asing (FDI) ke Malaysia.

“Lawatan kerja ini juga memberi peluang pemimpin kedua-dua negara bertukar pandangan mengenai hala tuju hubungan dua hala selain membincangkan peluang kerjasama baharu dalam pelbagai bidang yang boleh memberi manfaat kepada kedua-dua negara,” katanya.

Semalam, Ahli Parlimen Merbok, Mohd Nazri Abu Hassan meminta perdana menteri menyatakan perincian senarai jumlah lawatan kerja ke luar negara, perbelanjaan serta negara dilawati oleh ahli-ahli Kabinet kerajaan dari Januari 2023 hingga April 2023,

Selain Jabatan Perdana Menteri, lawatan turut melibatkan Kementerian Luar Negeri (9), Kementerian Dalam Negeri (5) sementara empat kali bagi Kementerian Pelaburan, Perdagangan dan Industri dan juga Kementerian Pertahanan manakala Kementerian Pengangkutan; Kementerian Pelancongan, Seni dan Budaya; Kementerian Sumber Asli, Alam Sekitar dan Perubahan Iklim sebanyak tiga kali.

Dalam pada itu dua kali lawatan bagi Kementerian Ekonomi; Kementerian Komunikasi dan Digital; Kementerian Pembangunan Kerajaan Tempatan; Kementerian Sumber Manusia; Kementerian Pertanian dan Keterjaminan Makanan serta Kementerian Sains, Teknologi dan Inovasi.

Satu kali lawatan pula bagi Kementerian Belia dan Sukan, Kementerian Kesihatan; Kementerian Pendidikan; Kementerian Pembangunan Usahawan dan Koperasi; Kementerian Kewangan juga Kementerian Perladangan dan Komoditi.

Namun hari ini, kerajaan enggan mendedahkan kos belanja penerbangan yang sudah digunakan PMX sejak memegang jawatan itu.


Gelombang rakyat kepada PN perlu disemarakkan lagi, kata Radzi Jidin

Naib Presiden Bersatu Datuk Dr Radzi Jidin mengingatkan fakta bahawa Tan Sri Muhyiddin Yassin memperoleh lebih 112 akuan bersumpah (SD) daripada Ahli Parlimen yang menyokong beliau sebagai Perdana Menteri, tidak boleh disangkal.

Pada masa sama, beliau juga berkata gelombang kebangkitan rakyat terhadap Perikatan Nasional (PN) perlu disemarakkan lagi bagi membina Malaysia yang lebih gemilang berpaksikan Prihatin, Bersih dan Stabil.

“Setiap yang berlaku ada hikmahnya. Kita terus bergerak bersama ke depan dan teruskan perjuangan. Gelombang sokongan kepada Perikatan Nasional pada Pilihan Raya Umum Ke-15 yang lalu adalah luar biasa!

“Fakta yang perlu direkodkan, sepertimana disebut oleh Tan Sri Muhyiddin Yassin, Perikatan Nasional telah mengemukakan Akuan Bersumpah daripada lebih 112 orang Ahli Parlimen yang memberi kepercayaan kepada beliau untuk dilantik sebagai Perdana Menteri pada 21 November 2022,” katanya dalam kenyataan hari ini.

Terdahulu, Muhyiddin menggesa Ahli Parlimen Tambun Datuk Seri Anwar Ibrahim membuktikan bahawa beliau mempunyai sokongan majoriti Ahli Parlimen bagi menentukan keabsahannya sebagai Perdana Menteri.

Ini kerana, katanya Istana Negara telah mengeluarkan kenyataan bahawa Anwar mungkin mendapat kepercayaan majoriti Ahli-Ahli Dewan Rakyat dan dilantik sebagai Perdana Menteri.

“Demi keyakinan rakyat akan keabsahan Datuk Seri Anwar Ibrahim sebagai Perdana Menteri, adalah sewajarnya beliau membuktikan bahawa beliau mempunyai sokongan majoriti Ahli-Ahli Dewan Rakyat.

“Ini hendaklah dibuktikan melalui proses yang telah ditetapkan oleh Yang Dipertua Dewan Rakyat dalam surat bertarikh 20 November 2022, iaitu dengan mengemukakan surat akuan berkanun majoriti Ahli-Ahli Dewan Rakyat,” katanya.

Muhyiddin menjelaskan beliau menerima 114 SD Ahli Parlimen yang menyokongnya, iaitu 73 Ahli Parlimen Perikatan Nasional; 22 daripada GPS; GRS (enam); KDM (satu); Barisan Nasional (10) dan Bebas (dua).

Mengulas lanjut, Dr Radzi yang menang kerusi Parlimen Putrajaya pada pilihan raya baru-baru ini berkata ramai dalam kalangan sahabat penyokong, termasuk penjawat awam khususnya di Putrajaya, menyatakan kesedihan mereka apabila Perikatan Nasional tidak dapat membentuk kerajaan.

“Usah bersedih sahabat semua. Api perubahan dan kebangkitan rakyat ini akan terus kita semarakkan. Perjuangan membina Malaysia yang lebih gemilang berpaksikan prihatin, bersih dan stabil tidak akan terhenti hari ini,” katanya.


89 daripada 309 kes semalam libatkan kluster, sifar kematian

Jangkitan harian Covid-19 di seluruh negara dalam tempoh 24 jam semalam (Ahad, 22 Januari 2023) naik sedikit kepada 309 kes berbanding 293 yang direkodkan pada Sabtu, lapor Kementerian Kesihatan (KKM).

Perlis dan Wilayah Persekutuan Labuan tidak mencatatkan kes baharu semalam.

Data laman sesawang KKM yang dikemas kini tengah malam tadi juga menunjukkan jangkitan semalam turut melibatkan 89 kes yang berkaitan kluster pusat jagaan dan pusat pemulihan di Pulau Pinang, Perak dan Negeri Sembilan.

Pada masa sama, KKM juga memaklumkan bahawa 18 kes semalam turut melibatkan 15 kanak-kanak, turun berbanding 18 yang dilaporkan pada Sabtu, dengan tujuh membabitkan usia 0 hingga empat tahun, dan 8 kes (lima hingga 11 tahun).

Daripada jumlah jangkitan baharu semalam, 170 kes melibatkan individu yang telah menerima suntikan vaksin dos penggalak, diikuti 80 (individu yang lengkap divaksinasi); lima kes melibatkan individu belum lengkap divaksinasi; dan 54 kes (individu tidak divaksinasi).

Jumlah terbaharu itu menjadikan kumulatif positif sejak 25 Januari 2020 sebanyak 5,034,830 dengan 4,987,561 pesakit telah sembuh, termasuk 292 yang pulih semalam.

KKM juga memaklumkan sehingga semalam 10,337 kes masih aktif, naik semula berbanding 10,320 yang dicatat pada Sabtu dan 10,355 pada Jumaat.

Sementara, 9,943 pesakit kini masih menjalani kuarantin di rumah (9,942 pada Sabtu). Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital meningkat semula kepada 381 kes berbanding 366 pada Sabtu.

Seramai 13 pesakit dimasukkan ke unit rawatan rapi (12 pada Sabtu), dengan 10 daripadanya memerlukan alat bantuan pernafasan.

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu tiada pesakit dilaporkan meninggal dunia akibat komplikasi Covid-19 dalam tempoh 24 jam semalam.

Ini menjadikan kumulatif kematian sejak 17 Mac 2020 di seluruh negara kekal kepada 36,929 mangsa, termasuk 7,866 kes kematian di luar fasiliti kesihatan atau ‘brought in death’ (BID).


[KEMAS KINI] Kes kematian hampiri 5,000, 14 kluster baharu

Jumlah kematian akibat virus Covid-19 di seluruh negara sejak pandemik itu melanda Mac tahun lalu semakin menghampiri angka 5,000.

Ketua Pengarah Kesihatan Tan Sri Dr Noor Hisham Abdullah berkata 81 kes kematian dilaporkan dalam tempoh 24 jam sehingga 12 tengah hari tadi, menjadikan jumlah keseluruhan sebanyak 4,884 kes.

Beliau berkata dalam tempoh itu 5,193 pesakit juga dilaporkan sembuh menjadikan keseluruhan yang sembuh sebanyak 662,932 kes.

Dalam kenyataan hari ini beliau berkata, sebanyak 866 pesakit kini dirawat di unit rawatan rapi dengan 435 daripadanya memerlukan bantuan alat pernafasan.

“Dalam tempoh itu sebanyak 14 kluster baharu turut dikesan membabitkan sembilan jangkitan di tempat kerja. Sebanyak 868 kluster masih aktif dan 1,887 kluster telah ditamatkan,” katanya.

Beliau berkata daripada jumlah itu, Selangor merekodkan tiga kluster baharu tempat kerja membabitkan 52 jangkitan dan 21 kes lagi kluster pusat tahanan di Gombak.

Di Johor, dua kluster baharu tempat kerja dikesan membabitkan 16 individu; dan Kelantan (dua – tempat kerja dan komuniti).

Wilayah Persekutuan Kuala Lumpur merekodkan satu kluster tempat kerja, tetapi membabitkan jangkitan paling tinggi iaitu seramai 152 individu di Tapak Bina Pintasan Segambut.

Pulau Pinang, Melaka, Sabah, Sarawak, dan Perak masing-masing mencatatkan satu kluster baharu tempat kerja, pusat tahanan, komuniti dan kumpulan berisiko tinggi.

Data 26 Jun 2021


SOP Aidilfitri belum ditetapkan

Majlis Keselamatan Negara (MKN) belum mengeluarkan prosedur operasi standard (SOP) sambutan Aidilfitri, kata Menteri Kanan (Kluster Keselamatan), Datuk Seri Ismail Sabri Yaakob.

Sehubungan itu, katanya, SOP Aidilfitri yang tular di media sosial hari ini adalah palsu, sebaliknya ia akan diumumkan dalam masa terdekat.

“Senarai SOP itu fake (palsu), tidak betul…. kononnya pada Aidilfitri nanti rentas daerah tidak dibenarkan, itu tidak benar sama sekali.

“Saya akan umumkan nanti SOP sambutan itu termasuklah tentang takbir raya, solat Aidilfitri, kunjung mengunjung dan ziarah tanah perkuburan,” katanya hari ini.

Hari ini tular senarai SOP Aidilfitri termasuk program ziarah dan rumah terbuka tidak dibenarkan, ziarah hanya boleh dalam kalangan ahli keluarga yang terdekat dan tidak melebihi 15 orang, selain aktiviti rentas daerah tidak dibenarkan lima hari sebelum dan lima hari selepas Aidilfitri.

Sementara itu, Ismail Sabri berkata, 10 daerah di Kelantan iaitu Bachok, Jeli, Kota Bharu, Machang, Kuala Krai, Pasir Mas, Pasir Puteh, Tanah Merah, Tumpat dan Gua Musang dikekalkan status Perintah Kawalan Pergerakan (PKP) selepas menunjukkan kadar jangkitan yang semakin meningkat.

“Secara keseluruhan, KKM (Kementerian Kesihatan) mengesahkan status kes Covid-19 di kebanyakan negeri ketika ini menunjukkan trend tidak stabil serta nilai (R-naught) meningkat dan melepasi angka 1.0 sejak 20 hari yang lepas.

“Selain itu, berdasarkan pemantauan kes Covid-19 di Malaysia, KKM mengesahkan bilangan kluster berkaitan aktiviti sosial dan pendidikan bertambah sejak dua minggu kebelakangan ini,” katanya.